Hati-hati dengan keracunan karbon monoksida ketika musim cuti

KUALA LUMPUR, 27 Jun - Menjelang sambutan Aidiladha pada Khamis ini, pakar menasihati orang ramai yang bercadang memandu jauh agar membawa kenderaan mereka untuk diperiksa, selain mengelak tidur di dalam kenderaan dengan pendingin hawa dihidupkan. Yang ditakuti mereka ialah keracunan monoksida, yang bukan sekadar menyebabkan ramai pengguna kenderaan jatuh sakit tetapi juga meninggal dunia. Dalam keadaan negara dilanda gelombang haba sekarang, pengguna kenderaan berkemungkinan besar menetapkan alat pendingin hawa pada paras tertinggi dan menutup tingkap kenderaan semasa berhenti rehat. Insiden itu menimpa empat pelajar kolej yang masing-masing berusia 21 tahun, kira-kira tiga tahun lalu. Mereka yang dalam perjalanan pulang dari bercuti di Pulau Jerejak, memutuskan untuk berhenti rehat di sebuah stesen minyak.Empat gadis terbabit tertidur dalam keadaan pendingin hawa dan enjin kenderaan dihidupkan sertap tingkap tertutup rapat. Malangnya, sistem ekzos kenderaan mereka mengalami kebocoran mengakibatkan gas karbon monoksida dipam masuk ke dalam kabin kereta.Tiga daripada mereka meninggal dunia akibat keracunan karbon monoksida. Seorang disahkan maut di tempat kejadian manakala seorang lagi semasa dalam perjalanan ke hospital. Dua lagi, iaitu pasangan kembar, menjalani rawatan hiperbarik, namun hanya seorang - Nor Aqilah Mohd Safwan - berjaya diselamatkan.Walaupun banyak laporan tentang kematian sebegini, kes keracunan karbon monoksida yang menurut pakar boleh dicegah terutama di kawasan beriklim panas seperti Malaysia, masih berlaku.Yang terkini ialah pada 24 April lalu apabila empat sekeluarga termasuk dua kanak-kanak, tidak sedarkan diri akibat keracunan karbon monoksida, menyebabkan kereta dinaiki mereka terbabas dan melanggar palang tol di Bentong, Pahang. Orang ramai dan pihak polis berjaya menyelamatkan kesemua mereka.Pakar mengakui kes karbon monoksida yang disahkan di Malaysia adalah rendah, namun kata mereka, angka itu tidak tepat kerana kes dedahan tidak berbahaya jarang dilaporkan. Menurut mereka, mungkin disebabkan angka yang dilaporkan itu rendah, maka masyarakat mengambil mudah tentang isu ini.“Saya rasa rakyat mungkin tahu serba-sedikit tentang isu ini, namun mereka tidak faham bagaimana insiden berlaku. Jadi, amat perlu ditingkatkan kesedaran,” kata Dr Nurul Yaqeen Mohd Esa, pakar perunding perubatan dalaman dan perubatan respiratori di Sunway Medical Centre Velocity.

(Tiga tahun lalu, empat pelajar kolej tertidur dalam keadaan pendingin hawa dan enjin kenderaan dihidupkan sertap tingkap tertutup rapat)

FAKTOR BAHANG  Karbon monoksida merupakan bentuk keracunan yang paling biasa berlaku. Di peringkat global, dianggarkan sebanyak 137 kes keracunan monoksida berlaku dalam tempoh 25 tahun lalu dengan 4.6 kematian bagi setiap sejuta penduduk, menurut laporan Epidemiologi Keracunan Karbon Monoksida Seluruh Dunia pada 2020 oleh Mattiuzzi C dan Lippi G.Dr Nurul berkata Malaysia tidak mempunyai angka rasmi tentang kes keracunan karbon monoksida walaupun ada beberapa kes dilaporkan selama ini.Walaupun kebanyakan kes melibatkan kereta dan kematian pula diklasifikasikan sebagai “mati mengejut” yang merangkumi kematian akibat kemalangan dan bunuh diri, ada beberapa kes yang membabitkan kediaman. Contohnya pada 2015, dua pekerja binaan di Sabah mengalami keracunan karbon monoksida daripada generator berasaskan petrol yang dihidupkan selama berjam-jam di dalam bilik mereka yang tertutup. Kedua-duanya bagaimanapun selamat.Presiden Persatuan Perubatan Bawah Air dan Hiperbarik Asia Dr Andrew Ng memberitahu Bernama di Malaysia amat jarang ditemukan kes yang teruk.“Dalam tempoh tiga tahun lalu (sejak saya bertugas di hospital sekarang), kami hanya menerima kira-kira lima kes,” katanya.Tambah beliau, ini tidak bermakna orang ramai selamat daripada mengalami keracunan karbon monoksida. Sebaliknya, ini kerana doktor hanya merawat pesakit jika keracunan yang dialami adalah teruk. Dr Nurul berkata kadar insiden keracunan karbon monoksida di Malaysia mungkin rendah berbanding negara sejuk berikutan iklimnya yang panas. Bilik dan bangunan di Malaysia juga biasanya mempunyai pengudaraan yang baik disebabkan ada banyak tingkap.“Risiko sangat rendah kerana kita tidak menggunakan alat pemanas. Cuma apabila kita lakukan aktiviti di dalam tempat tertutup dan melibatkan pembakaran arang seperti barbeku, barulah wujud risiko,” katanya, menambah beliau hanya merawat dua kes dalam tempoh 20 tahun.Oleh sebab iklim Malaysia adalah panas dan kering, tidak banyak ruang untuk berlaku keracunan karbon monoksida berbanding negara empat musim. Di negara yang lebih sejuk, insiden lebih lazim disebabkan oleh kewujudan radiator, pendiang api, alat pemanas dan garaj tertutup.Bagaimanapun, ada risiko yang dikongsi Malaysia dan negara lain. Sebarang pembakaran tidak lengkap karbon dalam bahan api berisiko menyebabkan keracunan karbon monoksida bagi sesiapa yang menghela wasap itu. Selain sistem ekzos kenderaan, sumber lain gas karbon monoksida ialah dapur gas dan ketuhar, pemanggang, generator, mesin pemotong rumput dan asap tembakau.Pada Januari tahun ini, polis Sabah menemukan seorang wanita meninggal dunia di dalam keretanya, berkemungkinan besar disebabkan oleh keracunan karbon monoksida. Polis turut menemukan arang yang telah dibakar di dalam kereta itu. GEJALA Walaupun ruang untuk mengalami keracunan itu kecil, pakar berkata karbon monoksida masih berbahaya disebabkan oleh ciri-ciri gas tersebut yang tidak berbau, tidak boleh dirasa serta tidak berwarna.“Jadi, anda akan alami gejala secara perlahan-lahan. Anda rasa mengantuk, mamai, anda tidak akan rasa apa-apa. Ketika itu, keadaan sudah terlambat,” kata Dr Ng yang terlibat dalam merawat Nor Aqilah.Menurut Mayo Clinic, gejala lain termasuk sakit kepala, lemah, pening, loya atau muntah, sesak nafas, kebingungan dan penglihatan kabur.Dr Nurul memberitahu Bernama, selain sukar dikesan, sel darah merah atau hemoglobin kita amat “suka” akan karbon monoksida.“Apabila terdapat banyak karbon monoksida di udara, gas ini akan bersaing dengan oksigen dan selalunya karbon monoksida akan menang kerana gas itu mempunyai afiniti (kecenderungan) untuk bergabung dengan hemoglobin 200 kali ganda lebih tinggi berbanding oksigen,” katanya. Tambah beliau, gas itu boleh menyebabkan kerosakan jangka panjang kepada organ tatkala beredar dalam darah, termasuk kerosakan otak dan jantung, serta maut.Dr Ng berkata keracunan karbon monoksida berlaku lebih kerap berbanding yang dilaporkan kerana insiden itu agak sukar untuk didiagnosis, terutama kes tidak berbahaya. Hal ini kerana kadar karbon monoksida selalunya telah berkurang apabila pesakit tiba di hospital.“Katakanlah mereka ditemukan tidak sedarkan diri di rumah dan terus diberikan bantuan oksigen oleh paramedik. Apabila mereka sampai, apabila kita ambil darah mereka, mungkin karbon monoksida sudah tidak ada, namun kita tidak boleh kata (bukan kes) keracunan karbon monoksida,” katanya.Sehubungan itu, tegas beliau, adalah lebih baik bersedia terhadap kemungkinan berlaku keracunan daripada menyesal di kemudian hari. Beliau menyarankan orang awam mengambil tahu tentang gejala dan situasi yang berkemungkinan berlaku keracunan karbon monoksida seperti merokok di kawasan bertutup, serta mengambil langkah sewajarnya.Keracunan ringan boleh diatasi dengan sekadar keluar mengambil udara segar, manakala kes yang teruk pula, antaranya memerlukan oksigen tulen dan rawatan dalam kamar hiperbarik.

TIP KESELAMATAN Institut Penyelidikan Keselamatan Jalan Raya Malaysia (MIROS) mengesyorkan pengguna kenderaan menghantar kenderaan mereka untuk pemeriksaan termasuk mengesan kebocoran dalam sistem ekzos sebelum memulakan pemanduan jarak jauh. Nasihat itu adalah untuk kenderaan lama dan baharu.Selain itu, pakar berkata pengudaraan adalah kunci utama dalam memastikan keselamatan penumpang ketika perjalanan dan juga di rumah. Mereka juga menyarankan pembelian alat pengesan karbon monoksida.MIROS mencadangkan penukaran mod aliran udara di dalam kereta atau menurunkan tingkap sekali-sekala.Dr Ng memberitahu Bernama membuka satu tingkap di belakang dan di bahagian depan akan menggalakkan kemasukan angin.“Paling selamat ialah membuka tingkap, mematikan enjin dan pendingin hawa, maka tiadalah ancaman karbon monoksida, tetapi pastikan berada di kawasan teduh,” katanya. - BERNAMA


PM bertemu beberapa pemimpin pertubuhan Islam Laos

Vientiane, 26 Jun - Setibanya di Laos, Perdana Menteri, Datuk Seri Anwar Ibrahim mengadakan pertemuan dengan pemimpin-pemimpin Islam Laos di sini.

Anwar yang tiba di ibu negara Laos petang tadi, bertemu dengan penasihat eksekutif Persatuan Mempromosikan Perpaduan Zakkir Malimar serta naib presiden Pertubuhan Islam Laos Imam Sofi Sengsone dan naib presiden pertubuhan itu Med Komphavong, di sebuah hotel di sini.Pertemuan tersebut amat bermakna bagi komuniti Islam di negara ini khususnya dalam usaha menterjemahkan Al-Quran dalam bahasa tempatan.

Turut hadir pembantu naib presiden pertubuhan itu Azizullah Khan Thamahaksa.

Sesi yang bermula pukul 8.10 malam itu berlangsung selama kira-kira 40 minit dengan perbincangan berkisar kepada isu-isu Ummah.

Pertemuan tersebut turut membincangkan isu-isu ummah terutamanya yang dihadapi oleh lebih 900 orang umat Islam di negara itu.

Zakkir ketika ditemui selepas mesyuarat tertutup itu berkata antara yang dibincangkan adalah mengenai terjemahan al-Quran ke dalam bahasa Lao, pendidikan untuk kanak-kanak Islam Laos, pertukaran ilmu dan budaya.

"Perkara yang kami ingin lakukan ialah memohon untuk membantu menterjemahkankan Al Quran.. Selain itu kami inginkan pendidikan bahasa inggeris kepada anak-anak. Apa yang penting kami mahu umat Islam di Laos mendapat peluang belajar di Malaysia," kata Zakkir Malimar di sini."Beliau mahu membantu sebelum kami meminta bantuan, beliau amat memberi perhatian pada kepentingan umat Islam di Laos. Beliau memaklumkan kedutaan Malaysia di sini akan memberi bantuan untuk seperti mendapatkan biasiswa."Beliau mahu komuniti yang baru memeluk Islam mendalami Islam sama seperti individu yang lahir sebagai Islam." kata Azizullah Khan Thamahaksa.Turut bersama-sama dalam pertemuan itu ialah Menteri Luar, Datuk Seri Zambry Abd Kadir dan Duta Besar Malaysia ke Laos, Edi Irwan Mahmud.


Kunjungan ke Laos perkukuh hubungan persahabatan, kerjasama - PM

KUALA LUMPUR, 26 Jun - Perdana Menteri Datuk Seri Anwar Ibrahim menyifatkan kunjungan beliau ke Laos memberi peluang kepada beliau dan rakan sejawatan Dr Sonexay Siphandone untuk memperkukuh hubungan persahabatan dan kerjasama antara kedua-dua negara. Menerusi catatan di Facebook hari ini, beliau berkata kunjungan yang bermula hari ini turut membolehkan momentum positif dibina sebelum Laos mengambil alih Kepengerusian ASEAN daripada Indonesia tahun depan.“Selain bertemu pemimpin serta komuniti Islam Laos, saya juga akan mengadakan pertemuan bersama rakyat Malaysia yang menetap di negara ini (Laos) sekali gus berpeluang berkongsi dasar serta aspirasi Malaysia MADANI bersama mereka.“Semoga lawatan ini dapat membawa manfaat buat kedua-dua negara,“ kata perdana menteri. Anwar bersama isteri Datuk Seri Dr Wan Azizah Wan Ismail dan delegasi dari Kuala Lumpur tiba di Vientiane petang tadi untuk lawatan rasmi dua hari bagi mengukuhkan hubungan dua hala dan kerjasama ekonomi dengan negara anggota ASEAN.

Lawatan sulung Anwar sebagai Perdana Menteri ke negara itu adalah atas jemputan Siphandone.Jumlah perdagangan antara Malaysia dan Laos melonjak 425 peratus daripada AS$48.7 juta (RM202.5 juta) pada 2021 kepada AS$255.6 juta (RM1.13 bilion) pada 2022, dengan peratus paling tinggi disumbangkan menerusi peningkatan dalam permintaan bagi produk elektronik Malaysia.Malaysia merupakan penyumbang pelaburan langsung asing (FDI) keempat terbesar Laos tahun lepas selepas China, Thailand dan Vietnam, terutamanya dalam sektor tenaga, zon perdagangan bebas, automotif dan sektor perbankan.Malaysia dan Laos telah menjalinkan hubungan diplomatik sejak 1 Julai 1966. - BERNAMA


PM tiba di Laos untuk lawatan rasmi dua hari

VIENTIANE, 26 Jun- Perdana Menteri selamat tiba di Vientiane, Laos untuk memulakan lawatan rasmi selama dua hari.Datuk Seri Anwar Ibrahim diiringi isteri, Datuk Seri Dr Wan Azizah Wan Ismail.Ketibaan beliau di Lapangan Terbang Antarabangsa Wattay disambut Ketua Pejabat Perdana Menteri Laos, Alounxay Sounnalath dan isteri; Timbalan Menteri Luar Laos, Phoxay Khaykhamphithoune; Naib Gabenor Vientiane, Phounkhong Bannavong dan beberapa pegawai tertinggi kerajaan Laos.Turut bersama menyambut ketibaan Perdana Menteri; Menteri Luar, Datuk Seri Dr Zambry Abdul Kadir dan isteri; Timbalan Ketua Setiusaha Kementerian Luar, Datuk Norman Mohamad serta Duta Malaysia ke Laos, Edi Irwan Mahmud dan isteri.

(Perdana Menteri selamat tiba di Vientiane, Laosuntuk memulakan lawatan rasmi selama dua hari)

Esok Perdana Menteri dan isteri bersama delegasi Malaysia akan diberi Sambutan Rasmi oleh Perdana Menteri Laos, Dr. Sonexay Siphandone dan isteri di Bangunan Pejabat Perdana Menteri.Terdahulu Menteri Luar, Datuk Seri Dr Zambry dalam sidang media berkata lawatan Perdana Menteri ke Laos akan memberi peluang kepada pemimpin kedua-dua negara membina momentum positif sebelum Laos mengambil alih jawatan Pengerusi ASEAN daripada Indonesia pada tahun hadapan.Sementera itu, kedua-dua Perdana Menteri dijadual menyaksikan majlis menandatangani Perjanjian Kerjasama, Perjanjian Persefahaman dan Upacara Pertukaran Surat Niat (LOi).Laos merupakan rakan kongsi strategik penting bagi Malaysia di rantau Asia Tenggara. Kedua-dua negara mempunyai jalinan kerjasama erat dalam pelbagai bidang seperti ekonomi, kewangan, perbankan, pendidikan, pertahanan dan bekalan tenaga. Kunjungan rasmi kali ini membuka ruang kepada penerokaan kerjasama baharu selain memperluas kerjasama yang sedia terjalin.Laporan Jasmaidy Aroff.


Had usia kenderaan Institut Memandu dilanjutkan 10 tahun

PUTRAJAYA, 26 Jun-Kerajaan akan melanjutkan had usia penggunaan kenderaan di Institut Memandu (IM) daripada tujuh tahun kepada 10 tahun.Menurut Menteri Pengangkutan Anthony Loke, kelonggaran tersebut wajar kerana kebanyakan Pusat Memandu terkesan sewaktu Covid-19 dan juga Perintah Kawalan Pergerakan (PKP)."Kita longgarkan sedikit dasar kita daripada had usia kenderaan itu daripada tujuh kepada 10 tahun dan permintaan tersebut munasabah."Namun, kita perlu nyatakan kepada semua pengusaha agar menjaga keselamatan kenderaan yang merupakan tanggungjawab masing-masing", katanya selepas menyempurnakan Mesyuarat Agung Tahunan Ke-3, Persatuan Pengusaha Pusat Latihan Memandu Malaysia di sini hari ini.Tambah Anthony lagi, MOT tidak teragak-agak untuk membatalkan lesen IM, jika berlaku pengabaian penjagaan keselamatan kenderaan yang terlibat.


Malaysia sedia bantu Laos sempena Pengerusi ASEAN 2024 - Zambry

VIENTIANE, 26 Jun - Malaysia sedia membantu Laos dalam persiapan negara itu sebagai Pengerusi ASEAN pada tahun hadapan.Pendirian tersebut dinyatakan Menteri Luar Negeri, Datuk Seri Dr Zambry Abdul Kadir dalam sesi mesyuarat bersama Timbalan Perdana Menteri merangkap Menteri Luar Negeri Laos, Saleumxay Kommasith di sini.Dr Zambry mengadakan kunjungan hormat terhadap Saleumxay di Kementerian Luar Negeri Laos sempena lawatan rasmi Perdana Menteri bermula petang ini. "Malaysia dan Laos berkongsi banyak kepentingan bersama, terutamanya dalam konteks kerjasama ASEAN. "Kami juga berpeluang mengadakan perbincangan yang menyentuh isu-isu dua hala yang berkepentingan bersama antaranya perihal ekonomi, perdagangan, pelancongan, tenaga dan pendidikan," katanya kepada media Malaysia, di sini hari ini.

(Datuk Seri Dr Zambry Abdul Kadir)

Selain membincangkan kepengerusian  ASEAN, kedua-dua mereka turut menyentuh isu-isu dua hala kepentingan bersama antaranya ekonomi, perdagangan, pelancongan, tenaga dan pendidikan. Dr Zambry turut merakamkan penghargaan kepada kerajaan Laos ke atas persiapan dan kemudahan kepada delegasi sempena Lawatan sulong Perdana Menteri ke Laos.Perdana Menteri dijangka tiba di ibu negara Laos petang ini bersama isteri Datuk Seri Dr Wan Azizah Wan Ismail.Dalam lawatan pertama beliau ke negara ini, Anwar antara lain akan mengadakan pertemuan dengan beberapa pemimpin utama Laos antaranya Presiden Dr Thongloun Sisoulith dan Perdana Menteri Dr Sonexay Siphandone.


NETR percepat usaha peralihan tenaga

KUALA LUMPUR, 26 Jun-Kerajaan sedang merangka Pelan Hala Tuju Peralihan Tenaga Negara NETR dan Pelan Hala Tuju Teknologi dan Ekonomi Hidrogen , HETR bagi mempercepat usaha peralihan tenaga negara.Pelan yang dijangka dilancarkan pada separuh ke dua tahun ini, merupakan sebahagian daripada usaha kerajaan untuk mencapai sasaran Sumbangan Nasional yang Ditentukan NDC .Perdana Menteri, Datuk Seri Anwar Ibrahim berkata, perkara tersebut penting untuk dicapai memandangkan NDC juga terkandung dalam Rancangan Malaysia Ke-12 dan Dasar Tenaga Negara 2021-2040."Bagi melaksanakan dasar ini dengan jayanya agar mendapat manfaat sepenuhnya daripada kemajuan sosioe-konomi negara , kerajaan sedang membangunkan beberapa pelan hala tuju strategik."Paling penting ialah Pelan NETR yang akan menggariskan strategi menyeluruh dan insentif berimpak tinggi dalam usaha mempercepatkan usaha peralihan tenaga", katanyaketika berucap merasmikan Persidangan Energy Asia 2023 di Pusat Konvensyen Kuala Lumpur di ibu negara.

(Perdana Menteri, Datuk Seri Anwar Ibrahim)


Seorang anggota TUDM maut, dua jurulatih cedera ketika latihan menembak

GEMAS, 25 Jun- Tentera Udara Diraja Malaysia (TUDM) mengesahkan seorang anggotanya maut manakala dua jurulatih cedera ketika menjalani latihan menembak senjata dan bom lempar di Tapak Latihan Grenade Asas, lapang sasar Kem Syed Sirajuddin, Gemas tengah hari tadi.TUDM menerusi satu kenyataan memaklumkan mangsa merupakan penuntut kursus peningkatan pembantu pertahanan kelas 1 Siri 78/23, meninggal dunia di tempat kejadian.

Manakala dua jurulatih mengalami kecederaan dan diberikan rawatan awal di Hospital Tentera Darat Gemas sebelum dirujuk ke Hospital Segamat.“Pihak TUDM telah menghubungi waris anggota yang terlibat dan menyerahkan kes kepada Polis Diraja Malaysia untuk menjalankan siasatan,” menurut kenyataan itu.TUDM juga akan menubuhkan satu Lembaga Penyiasatan bagi mengenal pasti punca kejadian.Justeru, TUDM menggesa semua pihak supaya tidak menyebarkan sebarang spekulasi sehingga proses siasatan selesai serta menghormati sensitiviti keluarga anggota yang terlibat.Katanya maklumat perkembangan insiden itu akan dimaklumkan dari semasa ke semasa.


Hospital Pasir Gudang dijangka siap lebih awal

Pengerusi Jawatankuasa Kesihatan dan Perpaduan Negeri Johor, Ling Tian Soon (empat, kiri) pada Penyerahan Peralatan Wad di Hospital Sultanah Aminah hari ini/ BERNAMA)

JOHOR BAHRU, 25 Jun - Pembinaan Hospital Pasir Gudang akan dapat disiapkan lebih awal dan dijangka memulakan operasinya pada 2025.Pengerusi Jawatankuasa Kesihatan dan Perpaduan Negeri Johor, Ling Tian Soon berkata, kerja-kerja pembinaan hospital itu kini mencapai 40.47 peratus."Mudah-mudahan hospital tersebut boleh disiapkan sebulan atau dua bulan lebih awal dan dapat memberi perkhidmatan kesihatan kepada penduduk di sekitar Pasir Gudang," katanya kepada pemberita selepas Majlis Penyerahan Sumbangan Aset Bukan Perubatan di Wad Bunga Raya di Hospital Sultanah Aminah (HSA), di Johor Bahru hari ini.

(Pengerusi Jawatankuasa Kesihatan dan Perpaduan Negeri Johor, Ling Tian Soon)

Pembangunan Hospital Pasir Gudang di Bandar Seri Alam bermula pada September 2020, namun tergendala seketika kerana peralihan kerajaan negeri sebelum pembinaannya disambung semula.Ia merupakan hospital awam ketiga di daerah ini akan membantu mengurangkan kesesakan di HSA dan Hospital Sultan Ismail (HSI).Projek bernilai RM375 juta itu bakal dilengkapi 304 katil, lapan bilik bedah dan 65 bilik konsultasi bagi rawatan pesakit luar.Selain itu turut menyediakan pusat rawatan harian, 30 kerusi dialisis, farmasi pandu lalu, 16 bilik bersalin, 34 kuarters jururawat dan hampir 1,000 ruang parkir.


60% SSR beras menjelang 2030 disasarkan di Sarawak

KUALA LUMPUR, 26 Jun - Kerajaan Negeri Sarawak mensasarkan pencapaian 60% Kadar Sara Diri (SSR) beras menjelang tahun 2030, kata Timbalan Menteri Pertanian dan Keterjaminan Makanan Chan Foong Hin, di sini.Perancangan kerajaan untuk pengeluaran hasil beras termasuklah usaha membangunkan kawasan baharu bagi memperluaskan industri penanaman padiSelain melaksanakan Program SMART Sawah Berskala Besar bertujuan meningkatkan hasil pengeluaran dan mengurangkan kebergantungan terhadap import beras dari luar negara.Tambahnya, Sarawak juga memiliki pelbagai jenis padi tempatan yang berkualiti tinggi seperti padi Bario, Bajong dan Biris yang berpotensi untuk dibangunkan."Pada masa ini Kementerian Pertanian dan Keterjaminan Makanan (KPKM) dengan kerjasama Jabatan Pertanian Sarawak sedang berusaha untuk membawa masuk benih MR297 dari Semenanjung Malaysia untuk ditanam oleh pesawah tempatan. "Sekiranya ia berjaya dilakukan, benih ini dapat mendatangkan hasil yang lebih tinggi iaitu 5 tan metrik/hektar berbanding penggunaan benih padi yang digunakan oleh para pesawah pada masa ini yang hanya sekitar 3.5 tan metrik/hektar," kata Foong, di Dewan Negara.

Tahun lalu, jumlah kawasan penanaman padi di Sarawak dianggarkan berjumlah 78,000 hektar meliputi 42,000 hektar kawasan padi sawah dan selebihnya kawasan padi bukit.Manakala anggaran pengeluaran beras pula berjumlah 85,000 tan metrik dan hanya 34% daripada keperluan beras Sarawak.


Paras air empangan Bukit Merah meningkat

IPOH, 25 Jun - Paras air Empangan Bukit Merah meningkat sebanyak 7.49 meter hari ini namun masih berada pada paras berjaga-jaga.Pengarah Jabatan Pengairan dan Saliran (JPS) negeri Ahmad Shahrir Md Naziri berkata paras air di empangan tersebut ialah 6.99 meter pada Rabu lepas."Ini adalah kesan daripada taburan hujan di dalam kawasan tadahan yang menyebabkan peningkatan pada paras empangan tersebut."Sekiranya paras air meningkat sehingga paras pada 7.62 meter atau lebih, pihak JPS negeri akan membuat penilaian semula sama ada proses catuan akan diteruskan atau tidak," katanya.Ahmad Shahrir berkata status semasa bekalan pengairan adalah pada peringkat catuan manakala bekalan domestik kepada loji-loji rawatan air setakat ini masih normal dan berada dalam bekalan yang mencukupi. "Kompatmen penanaman padi yang masih terjejas akibat paras empangan pada tahap asas berjaga-jaga pengairan ialah kompatmen D,E,F,G dan H seluas 12,405 hektar," katanya.Beliau berkata pihaknya telah mengambil inisiatif untuk menghantar 10 unit pam bergerak ke kawasan yang terjejas serta tiga unit pam yang disediakan oleh Kawasan Pembangunan Pertanian Bersepadu (IADA) Kerian.Menurut beliau pihaknya telah memohon lima unit pam tambahan kepada JPS Malaysia sebagai langkah berjaga-jaga. - BERNAMA


Konvoi Madani Jejak Raja Melewar jejaki sejarah Negeri Sembilan

REMBAU, 25 Jun- Sebanyak 180 buah motosikal berkuasa tinggi menyertai Program Konvoi Madani Jejak Raja Melewar anjuran Persatuan  Kebajikan Zuriat Keturunan Pusaka Bentan Malaysia.Menurut Presiden dan Pengasas Persatuan Kebajikan Zuriat Keturunan Pusaka Bentan Malaysia, Datuk Nazri Kamal pengisian program dapat memberi pendedahan kepada peserta mengenai institusi sistem beraja di Negeri Sembilan, di samping dapat memberi pengalaman menarik buat peserta."Tujuan program konvoi ini untuk memberi pendedahan dan pengetahuan kepada para peserta. Kita bukan sahaja disertai 'bikers' dari dalam negara, ada juga dari Singapura dan Indonesia, maka mereka boleh belajar dan mengetahui tentang adat dan resam Negeri Sembilan ini terutama mengenai Adat Perpatih," katanya.

(Presiden dan Pengasas Persatuan Kebajikan Zuriat Keturunan Pusaka Bentan Malaysia, Datuk Nazri Kamal)

Beliau berkata demikian ketika ditemui selepas program Konvoi Madani Jejak Raja Melewar di Muzium Astana Raja, Rembau.Dalam pada itu peserta dari luar negara turut menyambut baik program yang dianjurkan."Saya melihat program ini sangat positif ya, pertama kita boleh bersilaturahim tiga negara antara Malaysia, Singapura dan Indonesia dengan hobi yang sama iaitu permotoran dapat berkumpul di satu tempat, di sini untuk mengenali sejarah dan kebudayaan yang masih utuh dan kita boleh belajar masa lalu," kata peserta dari Indonesia, Hasan Aminudin."Alhamdulillah, jadi kita dapat tahu tentang sejarah di Negeri Sembilan , mengenai Raja- raja Melayu yang kami di Singapura tidak begitu memahami tentang sejarah di sini," kata peserta Singapura, jasni Yusoff.


166 individu terima darjah kebesaran sempena Keputeraan Sultan Terengganu

KUALA TERENGGANU, 25 Jun - Seramai 166 individu menerima pingat Darjah Kebesaran negeri sempena sambutan Ulang Tahun Keputeraan Sultan Terengganu, Sultan Mizan Zainal Abidin ke-61. Istiadat pengurniaan pingat berlangsung di Istana Syarqiyyah, di sini, hari ini.Sultan Terengganu, Sultan Mizan Zainal Abidin berkenan menyampaikan pengurniaan pingat kepada mereka antaranya penjawat awam yang telah menyumbangkan jasa kepada masyarakat dan negeri Terengganu.Seramai empat individu menerima Pingat Jasa Cemerlang (PJC), diikuti 147 penerima menerima Pingat Jasa Kebaktian (PJK), Pingat Lama Berjawatan, PLB seramai 13 penerima dan Bintang Lama Berjawatan, (BLB) seramai 2 penerima.   Turut berangkat, Sultanah Terengganu Sultanah Nur Zahirah dan Yang Di Pertuan Muda, Tengku Muhammad Ismail yang diiringi Menteri besar, Datuk' Seri Dr Ahmad Samsuri Mokhtar dan isteri Toh Puan Seri Tuan Faezah Tuan Abd Rahman.18 Jun lalu, 111 individu telah dikurniakan Darjah kebesaran, Bintang dan Pingat Sultan Terengganu, Sultan Mizan Zainal Abidin sempena Sambutan Ulang Tahun Ke-61 Keputeraan baginda.

(Sultan Terengganu, Sultan Mizan Zainal Abidin/FOTO UPDI)


DUN Kedah bubar pada 28 Jun

ALOR SETAR, 25 Jun - Dewan Undangan Negeri (DUN) Kedah dibubarkan pada Rabu, 28 Jun ini, sekali gus memberi laluan kepada pelaksanaan Pilihan Raya Negeri (PRN).Menteri Besar, Datuk Seri Muhammad Sanusi Md Nor, mendapat perkenan pembubaran DUN itu selepas menghadap Sultan Kedah, Sultan Sallehuddin Sultan Badlishah di Wisma Darul Aman, di sini, pagi tadi.PRN pada tahun ini melibatkan enam negeri termasuk Kedah, Selangor, Pulau Pinang, Negeri Sembilan, Terengganu dan Kelantan.DUN Kedah memiliki 36 kerusi dengan Perikatan Nasional (PN) memiliki komposisi kerusi tertinggi iaitu 21 kerusi; PAS mempunyai 15 kerusi diikuti Pari Pribumi Bersatu Malaysia (Bersatu) dengan enam kerusi.PH pula memiliki 10 kerusi DUN, Barisan Nasional memiliki dua kerusi dan Parti Pejuang Tanah Air memiliki dua kerusi.Februari lalu, enam negeri mencapai persetujuan untuk membubarkan DUN masing-masing pada tempoh dua minggu terakhir Jun ini bagi memberi laluan kepada PRN masing-masing.


Rakyat Malaysia di Rusia, Armenia, Belarus dinasihat berwaspada

(Kumpulan upahan Wagner berhampiran ibu pejabat Daerah Tentera Selatan di bandar Rostov-on-Don, Rusia pada 24 Jun/FOTO Reuters)

KUALA LUMPUR, 25 Jun - Rakyat Malaysia di Rusia, Armenia dan Belarus dinasihatkan supaya terus berwaspada susulan pengisytiharan operasi memerangi pengganas (CTO) di Moscow dan wilayahnya pada Sabtu.Kedutaan Malaysia di Rusia dalam satu kenyataan yang dikongsi menerusi akaun Twitter menggesa rakyat Malaysia di ketiga-tiga negara itu mendaftar atau mengemas kini maklumat terkini mereka kepada kedutaan melalui e-mel (This email address is being protected from spambots. You need JavaScript enabled to view it.) dan nombor telefon; +7 (495) 419 9898/99 atau +7 (906) 746 1333 (pegawai bertugas).“Pendaftaran adalah penting untuk memastikan maklumat yang berkaitan dan kemas kini daripada Kedutaan/Kerajaan Malaysia dapat disampaikan dengan efektif dan seefisien mungkin.“Kedutaan sedang memantau dengan teliti situasi semasa di negara ini dan menggesa semua rakyat Malaysia, khususnya pelajar di Moscow, Kursk, St. Petersburg dan Volgograd supaya sentiasa berwaspada dan bertenang, mengehadkan pergerakan di luar rumah, mengelakkan kawasan sesak, sentiasa membawa dokumen peribadi (termasuk pasport) dan memastikan dokumen perjalanan adalah sah dan mudah diakses.“Bagi rakyat Malaysia yang merancang untuk pergi ke Rusia, mereka dinasihatkan untuk menangguhkan semua perjalanan yang tidak penting, sehingga keadaan bertambah baik,” menurut kenyataan itu.

(Kumpulan separa tentera Wagner berada di atas kereta kebal di bandar Rostov-on-Don di Rusia/FOTO REUTERS)

Sementara itu, Menteri Luar Datuk Seri Zambry Abdul Kadir berkata menerusi ciapan di Twitternya, “Kementerian memantau dengan teliti situasi di Rusia susulan pergolakan yang disebabkan pemberontakan bersenjata. “Kedutaan sedang berhubung rapat dengan semua 755 rakyat Malaysia yang berdaftar dan meminta mereka bertenang, mengambil langkah berjaga-jaga dan kekal berada di dalam rumah.”Ketegangan semakin memuncak di Rusia selepas kumpulan upahan Wagner, yang diketuai Yevgeny Prigozhin, juga pernah menjadi sekutu rapat Presiden Rusia Vladimir Putin, melancarkan pemberontakan untuk menjatuhkan tentera Rusia.Prigozhin berkata pejuangnya akan mara ke Moscow, mendorong Kremlin meningkatkan langkah keselamatan merentasi pelbagai wilayah di negara itu, lapor Agensi Anadolu pada Sabtu.Dalam perkembangan terbaharu, Prigozhin kemudian mendakwa pejuangnya memutuskan untuk berundur bagi mengelakkan pertumpahan darah ketika mereka berada kira-kira 200 kilometer (124 batu) dari Moscow, manakala Presiden Belarus Alexander Lukashenko berkata beliau mengadakan perbincangan dengan ketua Wagner dengan persetujuan Putin, dan Prigozhin menerima perjanjian untuk “mengendurkan ketegangan.”- BERNAMA


Lokasi stesen minyak tanpa subsidi di JB sedang dikaji- Salahuddin

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)

JOHOR BAHRU, 24 Jun - Kerajaan sedang mengkaji lokasi sesuai bagi membangunkan stesen minyak tanpa subsidi di Johor Bahru.Menteri Perdagangan Dalam Negeri dan Kos Sara Hidup Datuk Seri Salahuddin Ayub berkata kajian terperinci perlu dibuat pihaknya memandangkan Johor bersempadan dengan Singapura, selain banyak kenderaan dari republik itu mengisi petrol di bandar raya ini."Menerusi projek rintis di dua stesen minyak tanpa subsidi yang dibuka di Padang Besar dan Wang Kelian, Perlis, ia dapat menjimatkan hampir RM6 juta peruntukan subsidi minyak kerajaan."Di Johor Bahru ini, kita sedang buat kajian terperinci kalau ada tempat sesuai, kita akan buka untuk mengelakkan atau meminimumkan aktiviti pembelian minyak bersubsidi oleh kenderaan asing," katanya kepada pemberita selepas Majlis Pelancaran iTTV e-Learning Rahmah di Kempas.Pada 18 Mei lepas, Timbalan Perdana Menteri, Datuk Seri Dr Ahmad Zahid Hamidi dilapor berkata KPDN kini di peringkat akhir untuk memuktamadkan pelaksanaan stesen minyak tanpa subsidi di beberapa negeri lain selepas projek rintis dilaksanakan di Perlis.Kata Ahmad Zahid, KPDN sedang peringkat akhir memuktamadkan pelaksanaan stesen minyak tanpa subsidi terutamanya di Kelantan dan akan disusuli dengan Kedah, Perak, Sarawak, Sabah dan Johor.Salahuddin turut mengingatkan bahawa kenderaan berpendaftaran asing tidak dibenarkan mengisi petrol bersubsidi RON95 termasuklah mengisikannya ke dalam tong bagi kegunaan kenderaan lain kerana subsidi petrol hanya diberikan kepada rakyat Malaysia.


Lingkaran Tengah Utama (LTU): 54 peratus telah siap dibina

(Datuk Seri Wan Rosdy (kanan) bersama Datuk Seri Abdul Rahman pada Pembukaan LTU Seksyen 5B: Kampung Orang Asli Sungai Chandan ke Kampung Asap, Raub hari ini)

RAUB, 24 Jun- Sebanyak 54 peratus daripada hampir 300 kilometer (km) laluan Lingkaran Tengah Utama (LTU) yang menghubungkan Kuala Krai, Kelantan ke Persimpangan Lebuh Raya Pantai Timur (LPT) di Bentong telah siap. Timbalan Menteri Kerja Raya, Datuk Seri Abdul Rahman Mohamad berkata pihaknya yakin sasaran siap keseluruhan LTU pada 2026 dapat dicapai berdasarkan kepada perkembangan semasa pembinaan. "Walaupun kita meletakkan sasaran siap tahun 2026, pada lawatan saya dan pertemuan dengan kontraktor, kita mahu kalau mereka boleh laksanakan, sasaran ini dapat dicapai lebih awal iaitu 2025," katanya. Beliau berkata demikian pada sidang media selepas Pembukaan LTU Seksyen 5B: Kampung Orang Asli Sungai Chandan ke Kampung Asap, Raub hari ini.Pembukaan LTU itu dirasmikan Menteri Besar Pahang, Datuk Seri Wan Rosdy Wan Ismail. Pembukaan Seksyen 5B sepanjang 16km itu siap dua bulan lebih awal.

(Pembukaan LTU Seksyen 5B: Kampung Orang Asli Sungai Chandan ke Kampung Asap di Raub)

Sementara itu, Wan Rosdy berkata dengan pembinaan LTU, pengguna yang berulang alik ke Pantai Timur tidak perlu lagi melalui bandar Bentong dan Raub terutama ketika musim perayaan dan cuti sekolah, sekali gus ia mengurangkan kesesakan."Pembinaan lebuh raya secara automatik juga membawa limpahan ekonomi dan menjadi nilai tambah serta selari dengan fokus kerajaan negeri mahu meningkatkan ekonomi di kawasan Pahang Barat."Penyediaan infrastruktur seperti ini juga dapat menarik pelabur datang, kerana mereka menilai kemudahan yang ada sebelum membuat keputusan untuk melabur," katanya. Dianggarkan sekitar 500,000 kenderaan akan menggunakan LTU pada waktu puncak termasuk menjelang Aidiladha pada minggu hadapan. Pembukaan rasmi Seksyen 5B bermula tengah malam ini, selepas mula dibina pada 14 Mac 2018 melibatkan kos RM294.6 juta.Sebelum ini, pengguna jalan raya dari ibu negara atau Bentong perlu melalui Jalan Laluan Persekutuan 8 iaitu Lebuhraya Kuala Lumpur-Gua Musang untuk ke bandar Raub yang mengambil masa 45 minit dengan jarak lebih 30km.Namun kini dapat dipendekkan kepada 18.6km dengan masa 15 minit.


PerantiSiswa: 381,251 tablet diagihkan seluruh negara setakat ini

(Menteri KKD, Fahmi Fadzil pada 'Jelajah Saya Digital 2023 di Kelantan' dekat UiTM Cawangan Kampus Machang)

MACHANG, 24 Jun -Sebanyak 381,251 tablet telah diagihkan ke seluruh negara menerusi inisiatif PerantiSiswa yang diterajui oleh Kementerian Komunikasi dan Digital (KKD) sejak September 2022. Menteri Komunikasi dan Digital (KKD), Fahmi Fadzil berkata pengagihan kemudahan itu bertujuan untuk membantu dan memastikan kelancaran proses pembelajaran mahasiswa dan pelajar daripada keluarga B40.Di Kelantan sahaja, seramai 29, 609 penerima inisiatif PerantiSiswa telah dikenal pasti dan sehingga kini 24,525 tablet telah diedarkan. Beliau berkata demikian ketika berucap merasmikan 'Jelajah Saya Digital 2023 di Kelantan' dekat Universiti Teknologi Mara (UiTM) Cawangan Kampus Machang.Hadir sama, Ketua Setiausaha KKD, Datuk Mohamad Fauzi Md Isa dan Naib Canselor UiTM, Prof Datuk Dr Roziah Mohd Janor.Sementara itu, mengenai 'Kempen Saya Digital', Fahmi berkata ia dianjurkan bagi mempersiapkan rakyat dengan kemahiran digital untuk memperkasakan ekonomi digital.

(Menteri Komunikasi dan Digital (KKD), Fahmi Fadzil)

Ini terutamanya melibatkan golongan B40, warga emas, komuniti rentan sosioekonomi, pelajar dan usahawan."Program eUsahawan 'Saya Digital Bisnes' yang merupakan satu daripada teras Kempen Saya Digital telah berjaya melatih seramai 27,595 usahawan di Kelantan dengan jumlah jualan terkumpul melebihi RM1.1 bilion."Selain itu, portal MyDIGITAL.KKD merupakan sebuah pusat sehenti yang dibangunkan oleh KKD dalam usaha pendigitalan pelbagai perkhidmatan kerajaan untuk rakyat," katanya. Ujar Fahmi, program yang dihadiri hampir 500 mahasiswa dan usahawan tempatan itu merupakan program turun padang untuk meningkatkan literasi kemahiran digital rakyat agar seiring dengan visi menuju Dekad Keemasan Digital sekali gus menjadikan Malaysia sebagai Harimau Digital Asia.


Pelajar teruja PM 'turun' USIM dengar luahan

(Anwar Ibrahim dalam Program Temu Anwar di USIM dekat Nilai, Negeri Sembilan)

NILAI, 24 Jun- Kira-kira 3,000 peserta terdiri daripada mahasiswa Institusi Pengajian Tinggi Awam (IPTA), Institusi Pengajian Tinggi Swasta (IPTS), pelajar Tingkatan 6 dan orang awam turut serta dalam Program Temu Anwar di Universiti Sains Islam Malaysia (USIM) di sini.Salah seorang mahasiswa, Shamsul Aiman Mua’mar Shamsul Baharin mengakui teruja kerana dapat menyuarakan pendapat dan persoalan terus kepada Perdana Menteri, Datuk Seri Anwar Ibrahim."Bila mana saya mengadu, dan Datuk Seri (Anwar) menulis (catat) masalah, isu (dikemukan) di depan mata saya. Saya sendiri sokong sepenuhnya apa yang dibawa kerajaan hari ini. "Namun, saya berharap tulisan itu bukan sekadar tulisan yang biasa, bahkan ia diharap ada insiatif atau tindakan susulan daripada pihak kerajaan," katanya di sini.Shamsul turut mengakui, gagasan Madani yang dibawa Anwar sesuai bagi univerisiti.Sementara itu, bagi mahasiswa, Chan Jia You memaklumkan, program yang diadakan telah membuktikan kerajaan hari ini mudah didekati rakyat."Ia adalah satu perkara yang baik kerana memberi gambaran kerajaan mudah didekati. Ia juga sangat mengujakan bagi setiap pelajar, bukan pelajar IPT sahaja tetapi pelajar sekolah boleh menyuarakan pertanyaan dan terus mendapat jawapan," katanya.Bagi mahasiswa, Tasnim Tuah pula, dia menyatakan berbesar hati dengan kehadiran Anwar yang memaklumkan akan membawa setiap masalah yang didengar beliau kepada Jemaah Menteri."Datuk Seri (Anwar) datang sendiri ke USIM untuk mendengar luahan pelajar dan mahasiswa. Saya rasa berbesar hati. Datuk Seri beritahu akan kemukakan masalah dan pandangan kepada Jemaah Menteri. Secara tidak langsung, Datuk Seri mendengar luahan rakyat sebab program ini ada orang luar juga yang datang," katanya.

(Shamsul Aiman Mua’mar Shamsul Baharin, Chan Jia You dan Tasnim Tuah)


iTTV e-Learning: Pakej Tuisyen Rahmah pertama di Malaysia

JOHOR BAHRU, 24 Jun- Inisiatif kerajaan di bawah payung Rahmah diperluaskan lagi dengan memperkenalkan pakej Tuisyen Rahmah secara dalam talian menerusi iTTV e-Learning bermula hari ini.Pakej tersebut dijangka akan dapat dimanfaatkan pelajar sekolah rendah dan menengah di seluruh negara khususnya keluarga kurang berkemampuan. Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata ia dilaksana bertujuan membantu kumpulan miskin tegar dan golongan kurang berkemampuan untuk mendapatkan pendidikan tambahan."Pakej ini menyasarkan murid sekolah bermula daripada tahun empat sehingga tingkatan lima dengan penyediaan lebih 3,000 video tutorial berdasarkan sukatan kurikulum Kementerian Pendidikan."Pihak pengendali turut memberikan harga diskaun sehingga 50 peratus kepada pelajar seluruh negara yang berminat."Ini sudah pasti akan menggembirakan ibu bapa dan pelajar-pelajar yang tidak perlu bergerak ke mana-mana tapi duduk di rumah secara online akan mendapat pembelajaran melalui Pakej RAHMAH ITTV E-Learning ini," katanya.

Tambah Salahuddin, Pakej Rahmad iTTV e-Learning bermula serendah RM5 sebulan kepada murid tahun empat sehingga RM15 sebulan buat pelajar tingkatan empat dan lima mengikut subjek masing-masing, berbanding harga biasa yang mencecah RM22 sebulan.Beliau berkata demikian pada sidang medi selepas menghadiri Perhimpunan Bulanan, Apresiasi Pendidikan dan Pelancaran ITTV e-Learning Rahmah di Kempas, di Johor Bahru hari ini.Hadir sama, Pengerusi iTTV Education Sdn Bhd, Datuk Aziz Bakar. Salahuddin yang juga Ahli Parlimen Pulai berkata, pelaksanaan inisiatif Payung Rahmah adalah manifestasi keprihatinan dan kasih sayang Kerajaan Perpaduan kepada rakyat Malaysia.


Johor FAMA Fest sasar RM5 juta nilai eksport produk agromakanan ke pasaran global

JOHOR BAHRU, 23 Jun - Lembaga Pemasaran Pertanian Persekutuan (FAMA) Negeri Johor menyasarkan nilai eksport agromakanan negara sebanyak RM5 juta dalam program Johor FAMA Fest 2023 yang dianjurkan oleh Kementerian Pertanian dan Keterjaminan Makanan (KPKM) tahun ini.Exco Pertanian, Industri Asas Tani dan Kemajuan Luar Bandar Johor, Datuk Zahari Sarip berkata bagi tujuan itu, FAMA membawa agen pemasar dari negara Singapura, Hong Kong dan Kemboja bagi memperluaskan pasaran produk agromakanan negara ke pasaran global."Ini adalah inisiatif bagi mempromosikan produk-prdouk keluaran makanan dan hasil pertanian yang dikeluarkan oleh para usahawan industri makanan dan pengusaha pertanian."Seramai 45 usahawan pemasar yang terdiri daripada usahawan tempatan akan membuat jualan selama empat hari di AEON Bukit Indah Johor Bahru bermula semalam hingga 25 Jun ini," katanya selepas merasmikan program Johor Lembaga Pemasaran Pertanian Persekutuan (FAMA) Fest 2023 di Aeon Bukit Indah hari ini.Katanya, program itu juga menawarkan makanan warisan dan popular negeri Johor seperti mee rebus, otak-otak, pepes, jus avokado dan lain-lain lagi bagi menarik kehadiran pengunjung."FAMA turut menyasarkan nilai jualan sebanyak RM200 ribu menerusi penganjur program ini dan dijangka seramai 50 ribu orang pengunjung akan menghadiri program ini."Jualan Agro Madani juga turut diadakan bagi memudahkan para pengunjung mendapatkan barangan keperluan seperti sayur-sayuran, buah-buahan dan pelbagai produk pertanian dengan harga yang berpatutan," katanya.

FAMA berjaya mencatatkan potensi nilai eksport bernilai RM93.7 juta melalui program galakan pasaran di luar negara tahun ini sehingga Mei 2023.Ia melibatkan agen pemasar negara Emiriah Arab Bersatu, Jepun, China, Hong Kong, dan Kemboja.Sementara itu, Pengerusi FAMA, Amnuddin Zulkipli berkata bekalan keterjaminan makanan bagi sambutan Hari Raya Aidiladha adalah mencukupi.Tambahnya, FAMA akan mengadakan Jualan Aidiladha Madani di 203 lokasi bermula pada hari Ahad ini di Stadium Shah Alam, Selangor dengan jualan sasaran sebanyak RM11 juta.


KEMAS peruntuk RM18.9 juta bantu orang kampung jadi usahawan rintis

KUALA TERENGGANU, 23 Jun - Jabatan Kemajuan Masyarakat (Kemas) memperuntukkan sebanyak RM18.9 juta tahun ini untuk bagi membantu penduduk luar bandar terlibat dengan program keusahawanan. Ketua Pengarahnya, Ahmad Kamal Idris Mohd Nawawi berkata, ia bagi melatih usahawan-usahawan rintis di seluruh negara untuk meningkatkan taraf sosial ekonomi hidup.Beliau berkata, pihaknya akan mengenal pasti dan membantu mereka yang berkelayakan dengan menyediakan latihan dan bantuan peralatan.Antara bidang fokus KEMAS adalah latihan kemahiran iaitu jahitan, masakan, dandanan diri, seni tangan dan komputer."Kita menumpukan kepada peserta khususnya di peringkat kampung dan akan bantu bimbing mereka dengan memberi latihan serta peralatan."Pada masa sama, kita menyasarkan mampu melahirkan kira-kira 1,500 peserta dalam bidang kemahiran di seluruh negara setiap tahun," katanya ketika ditemui pada program Jom Masuk Kampung di Kampung Pulau Manis di sini, hari ini.

Ahmad Kamal Idris berkata, pihaknya menyediakan kursus jangka pendek dan jangka panjang meskipun tidak mempunyai Sijil Pelajaran Malaysia (SPM)."Mereka boleh mengikuti program yang disediakan seperti kursus komputer yang sampai ke tahap dua Sijil Kemahiran Malaysia (SKM)."Program yang kita tawarkan ini khusus untuk penduduk luar bandar yang mahu menceburi bidang usahawan, namun tidak mempunyai modal dan peralatan," katanya.


Cukai taksiran rumah mampu milik di KL dikurangkan 25%

KEPONG, 23 Jun- Pengurangan cukai taksiran sebanyak 25% diberikan kepada pemilik rumah mampu milik di Kuala Lumpur bermula penggal kedua tahun ini (Julai hingga Disember 2023).Perdana Menteri, Datuk Seri Anwar Ibrahim berkata, inisiatif itu adalah bagi kategori rumah kediaman mampu milik yang telah siap selepas 2014 sehingga kini.Anwar menyifatkan keputusan itu diambil sebagai mengambil kira keluhan yang diterima serta komited membantu mengurangkan beban rakyat.

"Setelah mendengar keluhan ramai daripada kawan-kawan, termasuk pekerja, yang jaga lif, polis bantuan, polis dan di peringkat bawah ini. Mereka minta supaya diberi pengurangan."Jadi, saya setuju untuk bagi pengurangan mulai penggal kedua 2023, sebanyak 25% daripada cukai taksiran yang ada sekarang ini," katanya di sini.Pengurangan cukai taksiran tersebut memberikan manfaat kepada 25,677 pemilik rumah mampu milik di Kuala Lumpur.Anwar berucap pada majlis Temu Mesra Bersama Pemilik Rumah Mampu Milik Wilayah Persekutuan Kuala Lumpur bertempat di Projek Perumahan Penjawat Awam Metropolitan (PPAM) Kepong dan Perasmian Tempat Letak Kereta (TLK) Bertingkat Taman Tasik Metropolitan di sini.TLK siap dibina pada April 2020, dengan ketinggian tujuh tingkat dan berkeluasan 256,985 kaki persegi yang mampu menempatkan sejumlah 497 buah kereta. Dewan Bandaraya Kuala Lumpur (DBKL) berharap kemudahan TLK dapat dimanfaatkan sebaik mungkin khususnya pengunjung Taman Tasik Metropolitan Kepong, serta mampu mengurangkan masalah kekurangan tempat letak kereta di sekitar taman tersebut.


Industri perlu terus cari jalan perbaiki amalan lestari - Nik Nazmi

KUALA LUMPUR, 23 Jun - Pihak industri perlu terus memperbaiki amalan lestari mereka ke arah mendukung ekonomi hijau, kata Menteri Sumber Asli, Alam Sekitar dan Perubahan Iklim Nik Nazmi Nik Ahmad. Beliau berkata industri juga boleh mendapat manfaat dengan mempromosikan amalan lestari seperti inovasi dalam proses pengeluaran dan penggunaan tenaga secara berkesan, yang boleh mengurangkan kos perniagaan sambil menjaga alam sekitar. “Kerajaan telah memperkenalkan pelbagai inisiatif untuk menggalakkan industri-industri untuk meningkatkan pemuliharaan alam sekitar termasuk pembiayaan untuk mempromosi penyelidikan dan pembangunan dalam teknologi hijau, program latihan dan insentif untuk mengurangkan kesan negatif kepada alam sekitar. Tetapi kami juga sedar akhirnya jalan terbaik untuk melangkah ke hadapan, adalah bagi perniagaan dan industri untuk menyedari sendiri bahawa kelestarian adalah langkah kemajuan,” beliau berkata dalam ucapan perasmian pada Majlis Penyampaian Anugerah Bunga Raya Perdana Menteri (PMHA) di sini, semalam.Tambahan pula, beliau berkata institusi seperti PMHA adalah sebuah platform penting untuk mengiktraf kepatuhan pemain industri terutamanya sektor awam di atas usaha mereka ke arah amalan terbaik dan kelestarian.

Mengulas tentang penyampaian anugerah itu, Nik Nazmi berkata anugerah itu akan menjadi inspirasi kepada semua industri untuk terus berusaha ke arah kelestarian alam sekitar.“Saya ingin mengucapkan tahniah lagi kepada penerima PMHA 2021/2022. Semoga ini merupakan permulaan kepada perkara yang lebih baik untuk anda semua dalam perjalanan menuju kelestarian. Saya yakin pencapaian luar biasa syarikat-syarikat ini akan memberikan inspirasi kepada yang lain untuk berjaya seperti mereka demi kebaikan negara dan planet yang kita sayangi,” katanya. Pada majlis itu, Bakun Hydro Power Generation memperoleh anugerah tertinggi, Piala Cabaran dalam PMHA 2021/2022 yang disampaikan Nik Nazmi. Sejumlah 22 syarikat juga memperoleh pencapaian cemerlang dan luar biasa sepanjang kitaran 2021/2022 dalam kategori Anugerah Pencapaian Cemerlang antaranya Heraeus Materials (M) Sdn Bhd, Petronas Dagangan Berhad and Hengyuan Refining Company Berhad.Bagi kategori Anugerah Projek Khas, pemenangnya ialah Top Glove Sdn Bhd (Kilang 30) selaku pemenang emas diikuti Petronas Gas Berhad Regasification Terminal Sg. Udang (perak) dan Lotte Chemical Titan (M) Sdn Bhd (gangsa) yang mengetengahkan projek alam sekitar terbaik masing-masing. - BERNAMA


(Fahmi dalam sidang media selepas merasmikan Persidangan Persatuan Digital Malaysia 2023)

KUALA LUMPUR, 22 Jun- Dasar dan undang-undang berkaitan aspek keselamatan data dan siber yang lebih baik sedang digubal, termasuk pindaan terhadap Akta Perlindungan Data Peribadi 2010.Menteri Komunikasi dan Digital Fahmi Fadzil berkata pihaknya juga sedang meneliti rang undang-undang Omnibus bagi mewujudkan dasar digital negara yang lebih komprehensif, sekali gus memperkukuh sektor ekonomi digital negara.Jelasnya, Malaysia perlu bekerjasama dengan negara lain di rantau Asia Tenggara untuk membangunkan protokol perkongsian data merangkumi aspek kedaulatan data dan fungsi mudah alihnya."Sekiranya di peringkat ASEAN kita dapat mengusahakan satu protokol perkongsian dan kedaulatan data yang membolehkan lebih banyak negara ASEAN mewujudkan undang-undang memudahkan dan membolehkan perkongsian data antara negara anggota."Ini bagi saya akan melengkapkan ekosistem ekonomi digital bukan hanya bagi Malaysia tetapi di rantau Asia Tenggara," kata Fahmi selepas merasmikan Persidangan Persatuan Digital Malaysia 2023 di sini.Tambahnya, pengukuhan ekosistem ekonomi digital memungkinkan berlakunya dekad emas digital bagi negara sekaligus menjadikan Malaysia 'Harimau Digital Asia'.

(Dasar keselamatan data, siber ditambah baik)


Sumbangan Tunai Rahmah (STR 3) mula dibayar Isnin ini

KUALA LUMPUR, 22 Jun – Sumbangan Tunai Rahmah Fasa 3 (STR3) akan mula disalurkan secara berperingkat pada Isnin ini, 26 Jun 2023. Lebih 8 juta golongan B40 layak menerima sumbangan itu.

“Kerajaan telah memutuskan pembayaran STR 3 dipercepatkan dan disalurkan sebelum Hari Raya Aidiladha berbanding perancangan awal pada bulan Julai 2023. Ini adalah bagi meringankan beban kewangan rakyat,” kata Perdana Menteri, Datuk Seri Anwar Ibrahim yang juga Menteri Kewangan menerusi kenyataan media dikeluarkan hari ini.

Pembayaran STR 3 membabitkan peruntukan lebih RM2 bilion; setiap yang layak akan menerima antara RM100 hingga RM1,300 berdasarkan kelayakan.

Bayaran akan dikreditkan terus ke akuan penerima bermula pada 26 Jun 2023 sehingga 5 Julai 2023 bagi penerima yang mempunyai akaun bank manakala penerima tiada akaun bank, pembayaran tunai dibuat melalui cawangan Bank Simpanan Nasional (BSN), juga bermula 26 Jun 2023 termasuk di Sabah dan Sarawak.

Fasa pertama dan kedua STR telah disalurkan pada bulan Januari dan April lepas. Ketiga-tiga fasa STR itu melibatkan peruntukan pembayaran berjumlah RM5 bilion bagi tahun 2023.

Manakala pembayaran fasa keempat STR dijangka pada bulan November 2023. Status kelulusan STR 3 dibuka untuk semakan mulai 26 Jun 2023.

“Sebagai langkah memastikan program STR 3 ini disasarkan kepada mereka yang layak, tempoh permohonan rayuan juga akan dibuka mulai 3 hingga 31 Julai 2023.” menurut kenyataan tersebut.

Bagi permohonan yang ditolak, pemohon boleh mengemukakan dokumen berkaitan untuk semakan semula oleh Lembaga Hasil Dalam Negeri Malaysia (LHDNM). Maklumat lanjut berkaitan pembayaran STR 3 ini boleh dilayari di Portal Rasmi STR https://bantuantunai.hasil.gov.my.

(Pegawai LHDN Negeri Sembilan membantu orang ramai mengemas kini maklumat peribadi untuk pembayaran STR2/Foto fail BERNAMA)


Pertukaran budaya medium penting perkukuh hubungan Malaysia, Indonesia - Fahmi

KUALA LUMPUR, 20 Jun - Pertukaran budaya adalah medium penting bagi memperkukuh hubungan antara Malaysia dan Indonesia, kata Menteri Komunikasi dan Digital Fahmi Fadzil. Beliau berkata pertukaran budaya mampu menjadi jambatan antara identiti bangsa kedua-dua negara serumpun itu meskipun budaya semakin ditenggelami oleh kehidupan moden masyarakat kini.“Bila kita hidup di kawasan bandar, begitu mudah kita terpisah dengan identiti kita. Terbawa-bawa dengan budaya dunia moden sehingga kita lupa budaya adat resam.“Usaha Universiti Malaya (UM) dan Universitas Negeri Padang untuk merealisasikan program malam ini mesti kita puji. Ini menjadi jambatan dalam perjuangan jati diri bangsa dan mempromosikan budaya sebagai medium memperkuat hubungan antara dua negara kita,” katanya ketika merasmikan Program Hubungan Budaya Malaysia-Indonesia 2023 di Panggung Eksperimen UM hari ini.

Program anjuran Fakulti Seni Kreatif UM dan Universitas Negeri Padang, Indonesia dengan kerjasama Persatuan Warga Tigo Luhah Tanjung Tanah Malaysia itu bertujuan mendedahkan kepada umum warisan budaya masyarakat Malaysia dan diaspora Indonesia, khususnya suku Kerinci.Fahmi turut merasmikan Persatuan dan Kumpulan Kesenian Diaspora Kampung Kerinchi sebagai perlambangan asimilasi budaya yang diwarisi oleh masyarakat diaspora hasil hubungan budaya rakyat kedua-dua negara jiran itu. - BERNAMA


Jaringan perniagaan Malaysia-Turkiye terus diperkukuh

(Majlis Makan Malam dan Dialog anjuran MUSIAD sempena misi perdagangan yang terdiri daripada 41 buah syarikat daripada Republik Türkiye/FB Anwar Ibrahim)

PUTRAJAYA, 20 Jun- Republik Turkiye kekal menjadi salah satu rakan dagangan penting Malaysia di rantau Asia Barat. Perdana Menteri, Datuk Seri Anwar Ibrahim berkata sejumlah enam projek pembuatan dengan pelaburan Turkiye telah dilaksanakan di Malaysia.Jumlah pelaburan bernilai US$123.2 juta atau RM429.2 juta. Kerajaan Malaysia akan terus memperkukuh jaringan perniagaan dengan Turkiye serta mengalu-alukan syarikat-syarikat dari negara berkenaan untuk meneroka pelbagai peluang perdagangan di Malaysia.Anwar menghadiri majlis makan malam dan dialog anjuran Independent Industrialists and Businessmen's Associaton (MUSIAD) malam tadi.Majlis makan malam itu bersempena misi perdagangan yang terdiri daripada 41 buah syarikat dari Turkiye. Menurut Anwar menerusi laman Fecbooknya, beliau turut berkesempatan berjumpa dengan Duta Turkiye ke Malaysia, Emir Salim Yuksel; Naib Pengerusi MUSIAD, Davut Altunbas dan Pengerusi MUSIAD Malaysia, Sabri Yardimci.

(Datuk Seri Anwar Ibrahim berkata jaringan perniagaan Malaysia-Turkiye terus diperkukuh/FB Anwar Ibrahim)


Bekalan daging lembu korban mencukupi

SEGAMAT, 20 Jun - Bekalan daging lembu di Johor Bahru mencukupi dan dijangka tidak berdepan masalah peningkatan harga sempena sambutan Sempena Hari Raya Aidiladha.Menurut Exco Pertanian, Industri Asas Tani dan Kemajuan Luar Bandar, Datuk Zahari Sarip berkata, harga seekor lembu yang dijual antara RM5,000 hingga RM6,000 juga masih munasabah."Seramai 2, 576 peternak lembu tempatan turut bersedia membekalkan keperluan haiwan tersebut sekali gus mengurangkan kebergantungan kepada lembu import."Tiada sebarang laporan yang diterima berhubung peningkatan harga lembu yang didakwa mencecah RM7,000 seekor di negeri ini."Setakat ini harga jualan lembu di Johor direkodkan sekitar RM5,000 sehingga RM6,000 seekor. Malah di Segamat, ada penternak yang dilaporkan menjual seekor lembu dengan harga RM4,500," katanya selepas Majlis Penyampaian Insentif Ternakan Lembu Pedaging Jabatan Veterinar Johor di Pejabat Veterinar Segamat di sini pada Selasa.Dalam pada itu, terdapat 192 pusat penyembelihan di seluruh Johor yang menerima permit kebenaran sembelihan sementara bagi Aidiladha.


TH jadi sumber rujukan negara lain dalam urusan haji

MEKKAH, 20 Jun - Kelebihan serta reputasi yang dimiliki oleh Lembaga Tabung Haji (TH) dalam proses mengendalikan operasi haji di tanah suci sentiasa menjadi sumber rujukan negara lain.Ketua Rombongan Haji Malaysia Datuk Seri Syed Saled Syed Abdul Rahman berkata, ini termasuk menjadi rujukan negara Thailand yang mempunyai bilangan minoriti penganut Islam untuk jemaah menunaikan Rukun Islam kelima di Mekah.Syed Saled menambah menerusi pertemuan tahunan antara TH bersama rombongan haji Thailand itu menjadi medan pertukaran pandangan serta perkongsian ilmu bagi menambah baik pengurusan haji."Melalui pertemuan tahunan ini, turut dibincangkan adalah melibatkan pengurusan dana TH yang kukuh seterusnya melaksanakan urusan haji dengan baik setiap kali musim haji tiba."Tabung haji mempunyai dana kukuh supaya kita boleh membuat urusan penempahan bilik hotel, penempahan penerbangan, " katanya pada sidang akhbar di sini pada Selasa.

Ibu Pejabat TH di Mekah sebelum itu menerima kunjungan dan lawatan rombongan haji dari Beksah Thailand yang diketuai Zakee Abdulaziz Pitakkumpun.Menurut Zakee, sistem pengurusan haji yang efektif oleh TH memberi manfaat kepada Thailand, dalam usaha mereka menambah baik perkhidmatan kepada jemaah haji negara berkenaan.Ia termasuk konsep menabung oleh bakal jemaah haji yang bermula daripada usia muda."Saya akui Malaysia merupakan contoh terbaik berbanding beberapa negara Islam yang lain dari segi pengurusan haji untuk mendidik rakyat bermula daripada usia muda khususnya menabung demi kepentingan agama termasuk menunaikan haji," katanya dalam pertemuan itu.Pada Mei lalu, TH dan syarikat Mashariq Holdings yang berpangkalan di Mekah, memeterai kontrak selama tiga tahun sebagai usaha menangani kenaikan kos ibadah haji setiap tahun serta meningkatkan perkhidmatan kepada jemaah Malaysia, terutama pada waktu puncak haji atau masyair.


KPKM teliti cadangan penubuhan Agensi Makanan Malaysia

KUALA LUMPUR, 20 Jun - Cadangan untuk menubuhkan agensi sekuriti makanan negara sedang diteliti dalam usaha meningkatkan keterjaminan makanan sebagai agenda nasional, kata Timbalan Menteri Pertanian dan Keterjaminan Makanan Chan Foong Hin.Katanya, bagi merealisasikan hasrat tersebut Kementerian Pertanian dan Keterjaminan Makanan (KPKM) perlu melihat secara holisitik yang akan memberi implikasi kepada perundangan, kewangan, sumber manusia dan penyelarasan semula fungsi antara kementerian."Idea penubuhan agensi itu dicetuskan pada Mesyuarat Majlis Tindakan Sara Hidup Negara (NACCOL) awal tahun ini, sebagai salah satu inisiatif mengurangkan kos sara hidup rakyat."Kajian awal KPKM mendapati penubuhan agensi sekuriti makanan negara hendaklah dilihat secara holistik merangkumi empat aspek utama iaitu elemen ketersediaan, kebolehcapaian, keselamatan makanan dan pemakanan serta kestabilan dan kemampanan," katanya pada sesi soal jawab di Dewan Negara hari ini.Tambah beliau, KPKM turut melaksanakan infrastruktur yang moden dan cekap, memberikan insentif, sokongan dalam bentuk nasihat dan teknikal kepada pengeluar makanan.Katanya ia sebagai satu usaha dan komited kerajaan dalam memastikan sistem makanan negara mantap dan berfungsi dengan cekap dan produktif.Selain itu, geran, dana pembiayaan, pengecualian cukai, subsidi dan akses pasaran serta padanan perniagaan, juga diberikan kepada pihak pengeluar makanan.Beliau menjawab soalan Senator Abdul Nasir Idris yang ingin tahu sama ada kerajaan berhasrat untuk menubuhkan Agensi Makanan Malaysia dalam usaha meningkatkan keterjaminan makanan sebagai agenda nasional.

(Timbalan Menteri Pertanian dan Keterjaminan Makanan Chan Foong Hin)


Uggah gesa pengguna jaga aksesori keselamatan projek LPB

SARIKEI, 20 Jun - Timbalan Premier Sarawak, Datuk Amar Douglas Uggah Embas, hari ini menasihatkan pemandu supaya mematuhi peraturan semasa menggunakan Lebuhraya Pan Borneo (LPB) berikutan beberapa siri aduan dan isu kecurian aksesori amaran keselamatan di tapak pembinaan di sepanjang lebuh raya itu.Beliau juga meminta Jabatan Kerja Raya (JKR) dan kontraktor projek pembinaan LPB di negeri in supaya menggantikan penghadang plastik, lampu berkelip dan papan tanda keselamatan yang dicuri atau rosak serta meningkatkan pemantauan peralatan keselamatan sebaik sahaja ia diganti atau diperbaiki.“Saya minta pasukan (pembinaan lebuh raya) mengkaji semua (isu) ini dan terus memantau keadaan...bukan hanya membaiki dan melupakannya….Minta kerjasama pengguna lebuh raya supaya biarkan peralatan keselamatan ini,” katanya selepas meninjau Kontrak Pakej kerja 06 (WPC06) LPB dekat Jakar, di sini, pada Isnin.Beliau mengulas aduan bahawa kehilangan peralatan keselamatan - kemungkinan besar disebabkan oleh pemandu kenderaan yang mengalihkan penghadang untuk membuat pusingan U bagi mengelak daripada perlu menempuh jarak jauh untuk membuat pusingan P.

Menurutnya tindakan tidak bertanggungjawab itu telah menyebabkan beberapa kemalangan jalan raya di bahagian lebuh raya yang belum siap itu.Aduan mengenai tahap keselamatan LPB dipersoalkan berikutan kemalangan di Kilometer 52, Jalan Sibu-Bintulu dekat Selangau pada 5 Jun lalu yang mengorbankan lima orang termasuk seorang kanak-kanak berusia dua tahun selepas laluan bahagian Jakar dinaiki air selepas hujan lebat.“Pemandu kenderaan perlu mematuhi papan tanda jalan dan had laju untuk memastikan keselamatan diri. JKR dan kontraktornya perlu mengambil serius aduan dan kebimbangan orang ramai, mencari penyelesaian dan membetulkan keadaan segera,” katanya.Hadir sama dalam tinjauan tersebut ialah Ahli Parlimen Sarikei, Datuk Seri Tiong Sii dan wakil rakyat Meradong, Datuk Ding Kuong Hiing. - BERNAMA


Sultan Selangor perkenan bubar DUN Jumaat ini

KLANG, 19 Jun- Sultan Selangor, Sultan Sharafuddin Idris Shah, menitahkan semua calon dan penyokong parti politik tidak membangkitkan isu agama dan kaum sepanjang kempen Pilihan Raya Umum Dewan Undangan Negeri yang bakal diadakan kelak.Baginda juga menitahkan calon-calon dan penyokong supaya tidak memainkan isu sensitif yang boleh merosakkan keharmonian dan perpaduan dalam kalangan rakyat khususnya di negeri ini.Titah baginda dikeluarkan selepas Istiadat Pengisytiharan Pembubaran Dewan Undangan Negeri (DUN) Selangor di Balai Dewan Diraja, Istana Alam Shah, Klang. Dalam titah itu, Sultan Sharafuddin berkenan menetapkan tarikh Istiadat Pengisytiharan Pembubaran Dewan Negeri Selangor lebih awal kerana baginda dan Tengku Permaisuri Selangor, Tengku Permaisuri Norashikin akan berangkat menunaikan ibadah haji, esok.Baginda juga akan menjalani rawatan dan pembedahan pada 28 Julai depan di London dan dijangka kembali ke tanah air pada 15 Ogos nanti. Terdahulu Sultan Sharafuddin berkenan membubarkan Dewan Negeri, setelah menerima menghadap Menteri Besar, Datuk Seri Amirudin Shari pagi tadi.

(Sultan Sharafuddin Idris Shah perkenan bubar DUN Jumaat ini/Selangor Royal Office)


Akta Omnibus bakal dibentang

KUALA LUMPUR, 19 Jun - Satu Akta Omnibus akan dibentangkan bagi memudahkan urusan perkongsian data antara kementerian selain menjamin keselamatan perkongsian data peribadi menerusi Pangkalan Data Utama (PADU).Menteri Ekonomi, Rafizi Ramli berkata, akta itu juga bagi memastikan integrasi data antara kementerian dapat dilaksana tanpa perlu meminda akta berasingan."Sebab itu kerajaan akan membentangkan Akta Omnibus mengenai keselamatan data dan perkongsian data yang meliputi semua agensi kerajaan terlibat supaya kita tidak perlu meminda setiap akta terbabit di setiap perkonsgian data jabatan kerajaan."Akta omnibus ini bukan sahaja bagi memastikan perkongsian data ini satu kewajipan yang akan berlaku dengan baik ia juga memastikan proses perkongsian data itu akan berterusan mengikut undang-undang demi menjamin padu iini akan kekal sebagai pengkaln data kerajaan yang berterusan," kata Rafizi menjawab soalan tambahan Senator Aknan Ehtook, dalam sidang Dewan Negara hari ini.

Tambahnya, langkah itu bagi memperkemas pelaksanaan PADU daripada aspek keselamatan perkongsian data antara jabatan dan kementerian.PADU menyediakan ekosistem butiran data berkaitan pendapatan isi rumah dengan gabungan maklumat daripada pangkalan data sosial dan kebajikan seperti eKasih dan penerima Sumbangan Tunai Rahmah (STR).


Tiada unsur jenayah dalam kes Nazlan - Anwar

KUALA LUMPUR, 19 Jun- Hasil Siasatan Suruhanjaya Pencegahan Rasuah (SPRM) mendapati tiada sebarang bukti kesalahan jenayah dilakukan Hakim Mahkamah Rayuan, Datuk Seri Mohd Nazlan Mohd Ghazali.Perkara itu turut dipersetujui Jabatan Peguam Negara.Perdana Menteri, Datuk Seri Anwar Ibrahim berkata SPRM telah melakukan siasatan dengan teliti selepas menerima laporan kes rasuah membabitkan hakim berkenaan."Alasan keputusan Mahkamah Persekutuan adalah relevan kerana memuktamadkan kes ini, bahawa sumber wang yang dikatakan telah diseleweng dari SRC International Sdn Bhd tidak relevan bagi tujuan pembuktian pertuduhan melibatkan kesalahan jenayah pecah amanah."Elemen penting untuk dibuktikan pertuduhan tersebut adalah sama ada tertuduh mempunyai dominasi terhadap dana yang diselewangkan."Mahkamah Persekutuan mendapati bahawa tidak ada kaitan di antara pekerjaan terdahulu hakim Nazlan di Maybank dengan pertuduhan tersebut. Sumber dana yang diselewangkan itu tidak relevan, juga diakui peguam defendan, jika sumber wang diseleweng tidak relevan, maka peranan dan pekerjaannya di Maybank adalah tidak relevan," katanya di Dewan Negara.Beliau menjawab soalan tambahan Datuk Kesavadas A Achyuthan Nair mengenai status siasatan SPRM ke atas Datuk Seri Mohd Nazlan melibatkan konflik kepentingan dalam kes rasuah bekas Perdana Menteri, Datuk Seri Najib Razak.

(Hakim Mahkamah Rayuan, Datuk Seri Mohd Nazlan Mohd Ghazali/Foto fail Bernama)


SPRM bebas pengaruh politik

KUALA LUMPUR, 19 Jun- Sebarang siasatan dan dakwaan yang dibuat Suruhanjaya Pencegahan Rasuah Malaysia (SPRM) berhubung isu ketirisan dan rasuah tidak dipengaruhi mana-mana kuasa politik.Perdana Menteri, Datuk Seri Anwar Ibrahim berkata setiap tindakan dibuat berdasarkan laporan dan fakta.Ia sejajar dengan peranan SPRM yang melaksanakan tugas berlandaskan prinsip keadilan dan undang-undang."Orang anggap tuduhan siasatan bermotif politik, harus melihat fakta bukan berdasarkan sentimen politik hingga mengelirukan rakyat."Kalau nyata dari segi kes berprofil tinggi dan ada alasan kukuh, itu tugas SPRM dan Pejabat Peguam Negara, jadi masyarakat kena beri sokongan padu untuk bersihkan negara daripada penyakit rasuah," katanya.

(Perdana Menteri, Datuk Seri Anwar Ibrahim)

Perdana Menteri berkata demikian dalam sesi pertanyaan lisan, Persidangan Dewan Negara.

Beliau menjawab pertanyaan Senator Datuk Kesavadas A. Achyuthan Nair berhubung isu siasatan rasuah melibatkan bekas-bekas Perdana Menteri.


Umat Islam di Malaysia sambut Aidiladha 29 Jun

KUALA LUMPUR, 18 Jun-Umat Islam di negara ini akan menyambut Hari Raya Aidiladha pada Khamis 29 Jun 2023.

Demikian diumumkan Penolong Setiausaha Majlis Raja-Raja, Datuk Haji Mohd Aseral Jusman."Bagi menyempurnakan titah perintah Seri Paduka Baginda Yang di-Pertuan Agong, setelah diperkenankan oleh Duli-Duli Yang Maha Mulia Raja-Raja, maka dengan ini saya bagi pihak Penyimpan Mohor Besar Raja-Raja, mengisytiharkan bahawa 1 Zulhijah 1444 Hijrah ialah pada 20 Jun 2023."Oleh yang demikian, Hari Raya Korban (10 Zulhijah) bagi negeri-negeri di seluruh Malaysia ditetapkan pada hari Khamis, 29 Jun 2023," katanya menerusi pengumuman yang disiarkan Radio Televisyen Malaysia (RTM), sebentar tadi.


PM ucap tahniah bersempena Ulang Tahun Hari Keputeraan Sultan Kedah

(Datuk Seri Anwar Ibrahim/Foto fail Bernama)

KUALA LUMPUR, 18 Jun- Perdana Menteri merafak sembah dan mengucapkan setinggi-tinggi tahniah kepada Sultan Kedah Al-Aminul Karim Sultan Sallehuddin Sultan Badlishah.Ia bersempena Sambutan Ulang Tahun Hari Keputeraan baginda ke-81 hari ini.Menerusi catatan di Facebook, Datuk Seri Anwar Ibrahim mendoakan Sultan Sallehuddin dan Sultanah Kedah Sultanah Maliha Tengku Ariff serta seluruh Kerabat Diraja sentiasa dilimpahi rahmat dan hidayah serta berada dalam keadaan sihat, sejahtera dan penuh kedaulatan."Semoga Duli Tuanku kekal qarar memerintah rakyat Kedah Darul Aman dengan adil dan saksama."Patik dan sekalian rakyat akan terus memberikan ketaatan dan kesetiaan yang tidak berbelah bahagi. Daulat Tuanku," katanya.

(Anwar turut mendoakan Sultan Sallehuddin dan Sultanah Kedah Sultanah Maliha Tengku Ariff serta seluruh Kerabat Diraja sentiasa dilimpahi rahmat dan hidayah serta berada dalam keadaan sihat, sejahtera dan penuh kedaulatan/FB Anwar Ibrahim)


KUALA LUMPUR, 18 Jun- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah hari ini menzahirkan ucapan Selamat Hari Bapa kepada semua yang bergelar bapa.Ucapan itu dimuatkan dalam catatan Facebook Istana Negara.Hari Bapa disambut pada Ahad minggu ketiga bulan Jun setiap tahun bagi menghargai peranan, jasa dan pengorbanan seorang ayah yang menjadi pelindung keluarga.Tema sambutan tahun ini ialah "Terima Kasih Ayah".

(Agong, Permaisuri zahir ucapan selamat hari bapa)


Ahli politik diingatkan agar tidak terbabit dalam perolehan aset tentera

BUTTERWORTH, 17 Jun-Perdana Menteri Datuk Seri Anwar Ibrahim memberi peringatan kepada ahli politik, dan ejen luar supaya tidak mencampuri urusan perolehan aset ketenteraan.Menurut Perdana Menteri, keputusan berkaitan perkara tersebut wajar diputuskan sendiri oleh pihak tentera sendiri bagi memastikan dasar pertahanan negara sentiasa kukuh.“Kalau nak beli kapal, senapang, biar ambil keputusan profesional daripada bahagian masing-masing, orang-orang politik, ejen-ejen luar jangan masuk campur."Apabila ia sudah diputuskan, kita akan bincang dengan Kementerian Kewangan mengenai kos (pembelian) dan kita runding terus antara kerajaan-kerajaan untuk mengelakkan ketirisan", katanya ketika berucap di Majlis Ramah Mesra bersama warga Pangkalan Tentera Udara Diraja Malaysia di sini.Dalam pada itu, Perdana Menteri turut berkata kerajaan akan terus memberi tumpuan kepada pembinaan rumah penjawat awam termasuk tentera.Jelasnya lagi, proses baik pulih kerosakan kediaman sedia ada akan dimulakan pada tahun hadapan.


Misi ke Minggu Teknologi London berjaya - Fahmi

LONDON, 16 Jun- Sebanyak RM8.3 bilion komitmen pelaburan daripada sembilan syarikat United Kingdom (UK) diraih Kementerian Komunikasi dan Digital (KKD) menerusi Perbadanan Ekonomi Digital Malaysia (MDEC) pada Minggu Teknologi London. Beberapa perjanjian persefahaman dan pertukaran kerjasama turut dimeterai, selain sejumlah siri jalinan rangkaian turut dijalin.Menteri Komunikasi dan Digital, Fahmi Fadzil menyifatkan, misi ke London itu sebagai berjaya."Banyak yang telah kita berjaya dengar, dapatan yang kita peroleh, cabaran dihadapi sektor ekonomi digital termasuk aspek inovasi dan teknologi baharu."Begitu juga, peluang syarikat-syarikat Malaysa untuk kita bawa keluar ke Eropah melalui UK, dan syarikat-syarikat UK yang boleh kita bawa ke Malaysia," katanya kepada pemberita di sini.Tambah beliau, bagi meneruskan momentum kejayaan, beberapa perkara akan diperhalusi, antaranya pembangunan infrastruktur dan prasarana bersesuaian.Sementara itu, peluasan perkhidmatan 5G dwirangkaian turut dititikberatkan.Beberapa akta juga dicadang untuk digubal bagi memudahkan operasi pelaburan dan perniagaan pemain industri antarabangsa."Beberapa perkara ini kita perlu lakukan. Saya percaya saya telah beri beberapa arahan kepada MDEC dan beberapa agensi lain, perlu kita usahakan dengan kadar segera, supaya banyak daripada keuntungan, keterlibatan syarikat malaysia dan UK ini membuahkan hasil dan limpahan ekonomi kepada Malaysia," katanya.November ini, giliran Malaysia menjadi tuan rumah menerusi Malaysia Digital Expo (MDX) 2023 yang dijadual berlangsung selama seminggu dengan menghimpunkan pemain industri tempatan dan antarabangsa.

(Fahmi Fadzil (kiri) dalam Minggu Teknologi London)


BMT lambang komitmen kerajaan, manfaat 318,750 pekebun kecil

KUALA LUMPUR, 16 Jun - Seramai 318,750 pekebun kecil getah bakal menerima Bantuan Musim Tengkujuh (BMT) tahun ini, dengan bayaran RM800 seorang.Timbalan Perdana Menteri, Datuk Seri Dr Ahmad Zahid Hamidi berkata jumlah itu melibatkan 232,427 pekebun kecil getah berdaftar dengan Pihak Berkuasa Kemajuan Pekebun Kecil Perusahaan Getah (RISDA) dan 86,323 pekebun kecil getah di bawah Lembaga Industri Getah Sabah (LIGS).Ahmad Zahid yang juga Menteri Kemajuan Desa dan Wilayah berkata, permohonan bagi bantuan dengan nilai peruntukan keseluruhan RM256 juta itu, dibuka bermula semalam (15 Jun) sehingga 15 September depan.

"Program BMT 2023 melambangkan komitmen Kerajaan Malaysia Madani untuk menyokong kehidupan pekebun kecil dan penoreh getah, bagi mengatasi cabaran kewangan semasa musim tengkujuh."Kerajaan mengharapkan pekebun kecil dan penoreh getah mendapat manfaat sepenuhnya, menerusi program ini, katanya menerusi catatan terkini di Facebooknya pada Jumaat.Ahmad Zahid berkata, BMT disampaikan kepada pemilik kebun getah kecil yang menguruskan kebun sendiri manakala pemilik kebun yang menjadi ahli kepada Projek Tanam Semula Berkumpulan juga layak menerima bantuan itu.Beliau berkata, penoreh getah yang bergantung pada penorehan getah sebagai pekerjaan utama dan tidak memiliki tanah kebun getah juga termasuk dalam senarai penerima bantuan.Selain itu, Ahmad Zahid berkata individu yang berdaftar dengan RISDA dan berada dalam Sistem Pembangunan Pekebun Kecil (e-SPeK), juga layak menerima bantuan itu.Permohonan atau urusan mengemas kini BMT 2023 boleh dibuat melalui laman sesawang www.pekebunkecilrisda.gov.my.


Anwar terima kunjungan hormat Menteri Luar UAE

(Anwar Ibrahim (kanan) dan Sheikh Abdullah Zayed Al Nahyan (kiri) di Parlimen, Kuala Lumpur)

KUALA LUMPUR, 15 Jun- Perdana Menteri, Datuk Seri Anwar Ibrahim menerima kunjungan hormat daripada Menteri Luar Emiriah Arab Bersatu (UAE), Sheikh Abdullah bin Zayed Al Nahyan di Parlimen, hari ini.Lawatan Sheikh Abdullah itu bersempena lawatan rasmi beliau ke Malaysia selama dua hari bermula semalam.Ketibaan beliau dan deligasi UAE di Bangunan Persidangan Sementara Parlimen pada pukul 2.40 petang diiringi Menteri Luar, Datuk Seri Dr. Zambry Abdul Kadir.Pertemuan kira-kira sejam itu tertumpu kepada perbincangan mengenai pelbagai isu meningkatkan hubungan dua hala Malaysia-UAE serta isu-isu serantau dan antarabangsa yang menjadi perhatian bersama.Lawatan rasmi itu susulan daripada lawatan Putera Mahkota Abu Dhabi dan Pengerusi Majlis Eksekutif Abu Dhabi, Sheikh Khaled bin Mohamed bin Zayed Al Nahyan ke Malaysia pada bulan lepas.UAE merupakan rakan dagang kedua terbesar Malaysia, destinasi eksport kedua terbesar dan destinasi import kedua terbesar dari rantau Asia Barat.Pada tahun 2022, jumlah dagangan Malaysia dengan UAE meningkat sebanyak 73.5% dari RM22.33 bilion kepada RM38.73 bilion berbanding tahun sebelumnya.

(Sheikh Abdullah Zayed Al Nahyan, Anwar Ibrahim dan Dr. Zambry Abdul Kadir)


Perlu permit untuk terbangkan dron sepanjang gawai bazaar, perarakan ‘Niti Daun’ – Polis

KUCHING, 15 Jun - Polis Sarawak melarang orang awam menerbangkan dron tanpa permit sepanjang program Gawai Bazaar dan Perarakan ‘Niti Daun’ sempena sambutan Gawai Dayak yang bermula esok petang sehingga Sabtu.Pesuruhjaya Polis Sarawak DCP Datuk Mohd Azman Ahmad Sapri berkata pengendali dron perlu mendapatkan kelulusan permit daripada pihak berkuasa penerbangan awam Malaysia dan jika gagal berbuat demikian polis tidak akan teragak-agak menyekat frekuensi penerbangan dron itu.“Hanya unit dron TVS sahaja yang dibenarkan untuk membuat liputan udara semasa aktiviti berlangsung atas faktor keselamatan,” kata beliau pada sidang media di Ibu Pejabat Kontinjen Sarawak, di sini hari ini.Mohd Azman berkata selain itu, enam jalan utama di sekitar bandar raya akan ditutup mulai esok pada pukul 4 petang hingga 5 petang untuk sesi raptai, manakala pada Sabtu bermula 10 pagi hingga 5 petang.

“Antara jalan yang ditutup dan dilencongkan bagi tujuan perarakan adalah bulatan Sri Aman atau susur masuk Jalan Padungan, susur masuk ke Jalan Abell, Jalan Petanak, Jalan Padungan, Jalan Wawasan, Jalan Carpenter, Jalan Old Court House dan Jalan Gambir,” katanya.Beliau berkata seramai 289 orang pegawai dan anggota polis akan ditugaskan sepanjang program itu berlangsung bagi memastikan kelancaran program.Orang awam yang ingin menyaksikan perarakan itu dinasihatkan supaya meletakkan kenderaan di kawasan yang telah ditetapkan iaitu di bangunan Saujana, medan letak kereta Plaza Merdeka, bangunan Medan Pelita, sekitar bangunan Tun Jugah dan medan letak kereta Top Spot. -BERNAMA


Pembinaan ORS mampu selesaikan gangguan bekalan air

KUALA LUMPUR, 15 Jun-Pembinaan Kolam Takungan Hiliran atau Off River Storage (ORS) berupaya menyelesaikan masalah gangguan bekalan air.Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata ORS merupakan alternatif  bagi sumber air dan diguna pakai bagi menghadapi fenomena perubahan iklim.Jelasnya, ORS berperanan sebagai kolam penyimpanan air mentah di kawasan hilir dan pinggir sungai serta berhampiran loji bagi kegunaan penduduk setempat."Air-Air dari sungai disimpan dahulu dan digunakan untuk tebatan banjir agar air-air tersebut tidak masuk ke dalam lembangan sungai."Kita juga boleh menggunakan sumber tersebut sebagai bekalan air untuk digunakan."Contohnya di Sungai Rasau yang melibatkan tebatan banjir dan sumber air itu juga digunakan untuk mengurangkan tekanan Sungai Klang yang menjadi sumber utama membekalkan air", katanya ketika menjawab soalan tambahan dikemukakan wakil Tebrau, Jimmy Puah Wee Tse berhubung komitmen Kerajaan memastikan negara tidak mengalami impak buruk rentetan fenomena iklim global yang tidak menentu.

(Menteri Sumber Asli, Alam Sekitar dan Perubahan Iklim, Nik Nazmi Nik Ahmad/FOTORTM)


Rosmah dapat pasport untuk lawat anak di Singapura

PUTRAJAYA, 15 Jun - Mahkamah Rayuan hari ini membenarkan permohonan Datin Seri Rosmah Mansor untuk mendapatkan sementara pasportnya bagi membolehkannya melawat anaknya, Nooryana Najwa Mohd Najib dan keluarga di Singapura.Panel tiga hakim diketuai Datuk P. Ravinthran berkata memandangkan tiada bantahan oleh Timbalan Pendakwa Raya Poh Yih Tinn terhadap permohonan itu, mahkamah sebulat suara membenarkan perintah yang dimohon oleh isteri bekas Perdana Menteri Datuk Najib Tun Razak itu.“Memandangkan tiada bantahan daripada pihak pendakwaan, permohonan ini dibenarkan,” kata Ravinthran yang bersidang bersama Datuk Ahmad Zaidi Ibrahim dan Datuk Azman Abdullah.Terdahulu, peguam Datuk Jagjit Singh berkata anak guamnya memohon kebenaran mahkamah untuk mendapatkan pasport antarabangsanya bagi membolehkannya melawat anak perempuannya itu yang kini menetap di Singapura selepas berkahwin dengan warga Kazakhstan, Daniyar Kessikbaye."Kami memberi aku janji akan memulangkan pasportnya (Rosmah) (kepada mahkamah) dalam tempoh seminggu selepas kembali pada 7 Julai," kata Jagjit.

Beliau berkata Rosmah akan kembali ke negara ini sebelum rayuan kes rasuah membabitkan projek hibrid solar yang akan didengar di Mahkamah Rayuan pada 11 Julai ini.Rosmah memfailkan notis usul itu pada 2 Jun melalui Tetuan Akberdin & Co, bagi membolehkannya ke luar negara selama empat minggu mulai 6 Jun hingga 7 Julai. Pasportnya kini ditahan mahkamah sebagai sebahagian daripada syarat jaminannya dalam kes hibrid solar itu. Ini adalah kali ketiga Rosmah diberi kebenaran sementara mendapatkan pasport antarabangsanya untuk ke Singapura, kali pertama pada 15 Okt 2021 untuk melawat Nooryana yang melahirkan anak keduanya serta pada 21 Mac, untuk melawat anak dan cucunya yang tidak sihat.Pada 1 Sept 2022, Mahkamah Tinggi di sini menjatuhkan hukuman penjara 10 tahun dan denda RM970 juta terhadap Rosmah selepas didapati bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak.Mahkamah turut memerintahkan Rosmah, 71, dipenjara 30 tahun jika gagal membayar denda berkenaan.Mahkamah Tinggi bagaimanapun membenarkan penangguhan pelaksanaan hukuman penjara dan denda sementara menunggu rayuannya di Mahkamah Rayuan. Rayuan itu akan didengar selama empat hari bermula 11 Julai ini. - BERNAMA


KKM-KPM jalin kerjasama pemberian dos penggalak COVID-19

KUALA LUMPUR, 15 Jun - Kementerian Kesihatan akan memulakan kerjasama dengan Kementerian Pendidikan bagi pemberian dos penggalak COVID-19 di sekolah melibatkan kanak-kanak berusia 5 hingga 11 tahun.Ini susulan jumlah penerima golongan berkenaan yang  kurang memberangsangkan dengan jumlah 7,163 penerima iaitu 2 peratus sejak ia mula disyorkan pada tahun lalu.Timbalan Menteri Kesihatan, Lukanisman Awang Sauni berkata, ia sebagai langkah mengurangkan pembaziran vaksin yang sedang dihadapi kementerian ketika ini."Angka rendah ini juga faktor penyumbang pembaziran sebabkan vaksin luput dan pelupusan vaksin ni dalam angka besar  8.5 juta, disebabkan ini kerajaan...sangat risau dan inginkan apakah berlaku terhadap pembaziran ini."KKM sudah mengemukakan Kertas Putih perolehan penggunaan vaksin dan nyatakan beberapa perkara dan ketidak aturan berlaku telah ditegur oleh Jabatan Peguam Negara (AGC) tentang perolehan pada kerajaan lepas," katanya di Dewan Rakyat hari ini.

Beliau menjawab pertanyaan Ahli Parlimen Rasah, Cha Kee Chin berhubung langkah meningkatkan keyakinan rakyat terutama kanak-kanak terhadap pengambilan dos penggalak.Setakat ini, hanya 2.5 peratus populasi bersamaan 824,835 rakyat Malaysia mendapatkan dos penggalak kedua.Pada 8 Februari lalu, Anwar dalam satu sidang media memaklumkan KKM akan membentangkan Kertas Putih berhubung perolehan vaksin COVID-19 dan kos berkaitan, yang sebahagiannya dipercayai tidak mengikut peraturan dan ditandatangani tanpa persetujuan Peguam Negara.Susulan kenyataan itu, bekas Menteri Sains, Teknologi dan Inovasi, Khairy Jamaluddin, yang bertanggungjawab terhadap perolehan vaksin COVID-19 ketika pandemik, menafikan dakwaan terbabit dengan menegaskan semua perolehan yang dibuat ketika pentadbiran PN dibentangkan kepada Kabinet dan diketahui AGC.


PM mahu RUU Keselamatan Siber digubal segera

KUALA LUMPUR, 15 Jun - Perdana Menteri Datuk Seri Anwar Ibrahim mahu Rang Undang-Undang Keselamatan Siber digubal segera dalam mendepani ancaman keselamatan siber.Anwar menegaskan Malaysia harus menelusuri cabaran era digital yang menuntut kesiapsiagaan terbaik seluruh jentera kerajaan dalam hal tersebut."Perihal ini menjadi keutamaan bukan sahaja di dalam negara tetapi turut mencakup ehwal yang lebih besar di peringkat global kerana alam siber dan komunikasi digital meresapi pelbagai aspek dalam kehidupan."Justeru Mesyuarat Jawatankuasa Keselamatan Siber Negara sepakat agar suatu Rang Undang-undang Keselamatan Siber digubal segera untuk memastikan segenap aspek perundangan yang berkaitan dapat dituntaskan."Saya menegaskan bahawa tiada kompromi terhadap keselamatan negara termasuk di dalam domain digital dan eko-sistem siber," katanya melalui kenyataan hari ini.

Katanya, sehubungan itu, Agensi Keselamatan Siber Negara, Majlis Keselamatan Negara (NACSA, MKN) telah dipertanggungjawabkan sebagai agensi tonggak untuk menggembleng usaha dan ikhtiar merentas pelbagai entiti kerajaan serta pihak industri di dalam hal ini."Entiti dalam eko-sistem siber akan terus mengekalkan kuasa yang membolehkan mereka melaksanakan fungsi masing-masing."Pada masa yang sama, fungsi tugas beberapa entiti teras berkaitan keselamatan siber akan diselaraskan bagi mengelakkan pertindihan fungsi dan memaksimakan kecekapan," katanya lagi.Tambah kenyataan itu lagi, RUU Keselamatan Siber akan memberi NACSA, MKN punca kuasa undang-undang yang jelas untuk mengawal selia dan menguatkuasakan undang-undang berkaitan keselamatan siber.Katanya, RUU itu juga akan menambah baik keberkesanan fungsi-fungsi NACSA, MKN sejajar dengan hasrat yang termaktub dalam Arahan MKN No. 26 PengurusanKeselamatan Siber Negara dan Strategi Keselamatan Siber Malaysia (Malaysia Cyber Security Strategy, MCSS).


EUDR: TPM Fadillah akan bertemu Florika Fink 28 Jun ini

KUALA LUMPUR, 15 Jun - Timbalan Perdana Menteri merangkap Menteri Perladangan dan Komoditi, Datuk Seri Fadillah Yusof menjelaskan Fink-Hooijer bertanggungjawab meneliti dan merangka penyediaan isu pelaksanaan Peraturan Penebangan Hutan EU (EUDR). "Saya akan bertemu dengan Florika pada 28 Jun ini di pejabat saya di Putrajaya..Florika Fink merupakan Ketua Pengarah yang akan meneliti dan merangka EUDR secara keseluruhan. "Dalam pertemuan di Putrajaya itu nanti, saya akan menegaskan lagi pendirian-pendirian yang Malaysia bawa semasa di Brussels, Belgium selain menjelaskan pandangan negara ini secara khusus terhadap pelaksanaan EUDR," katanya di Dewan Rakyat hari ini.

(Timbalan Perdana Menteri merangkap Menteri Perladangan dan Komoditi, Datuk Seri Fadillah Yusof  ketika lawatan rasmi dan misi perdagangan ke Kesatuan Eropah (EU) ke Brussels pada 29 Mei lalu/FOTO FB Fadillah Yusof)

Jawapan merujuk hasil lawatan kerja ke Eropah dalam menangani isu diskriminasi minyak sawit serta bantuan segera penoreh dalam menangani musim panas dan penyakit daun yang menjejaskan hasil susu getah.Beliau turut memaklumkan ke pengetahuan dewan... Misi Bersama Malaysia dan Indonesia ke EU sebagai berjaya dalam menyampaikan kebimbangan negara pengeluar sawit berkenaan mengenai pelaksanaan EUDR secara kolektif melalui Majlis Negara-Negara Pengeluar Minyak Sawit (CPOPC).Pada masa sama, respons positif yang diterima daripada misi tersebut juga diharap dapat meleraikan kebimbangan Malaysia dan Indonesia terhadap pelaksanaan EUDR yang dikhuatiri boleh menjejaskan sektor sawit kedua-dua negara.


Penggunaan teknologi baharu mampu tingkat SSL Sabah

KUALA LUMPUR, 15 Jun-Sistem pengairan penanaman padi dan penggunaan teknologi antara aspek yang perlu pertingkatkan bagi membantu negeri Sabah mencapai sasaran kadar sara diri (SSL).Menteri Pertanian dan Keterjaminan Makanan, Datuk Seri Mohamad Sabu berkata inisiatif sedemikian penting bagi membolehkan kadar pengeluaran beras tempatan di negeri itu dipertingkatkan terutamanya bagi mencapai sasaran kadar SSL 75 peratus di Sabah menjelang 2025."Kena usahakan menaik taraf sistem pengairan di Sabah. Infrastuktur sangat penting bagi mencapai tujuan tersebut (SSL)."Saya yakin ia boleh dilaksana dengan keluasan sawah, benih baharu dan komitmen petani."Kita boleh capai SSL 100 peratus dengan penerapan teknologi", katanya demikian ketika menjawab soalan wakil Kota Belud, Isnaraissah Munirah Majilis berhubung inisiatif bagi memperkasa tanaman padi di Sabah.Sementara itu mengulas isu berkaitan tindakan Vietnam mengurangkan eksport beras ke negara ini, Mohamad Sabu menjelaskan tindakan tersebut tidak menjejaskan bekalan beras dalam negara.Katanya lagi, ketika ini hasil beras dalam te meliputi 70 peratus, manakala hanya 30 peratus beras yang diimport.Menurutnya lagi, 30 peratus beras import meliputi pelbagai negara dan tidak hanya bergantung kepada Vietnam semata-mata. "Bagi Malaysia, sumber import beras adalah dari pelbagai sumber. Antaranya India, Myanmar, Kemboja, Pakistan dan Thailand."Justeru, jika Vietnam mengurangkan eksport, ia tidak akan menjejaskan beras di negara ini", katanya di Parlimen hari ini.

(Menteri Pertanian dan Keterjaminan Makanan, Datuk Seri Mohamad Sabu/FOTO RTM)


Anwar mahu mekanisme subsidi bersasar dilakukan secepat mungkin

KUALA LUMPUR, 15 Jun-Perdana Menteri Datuk Seri Anwar Ibrahim hari ini mahu mekanisme subsidi bersasar termasuk diesel dan petrol RON95 dilakukan secepat mungkin. Namun, beliau mengakui pelaksanaan mekanisme subsidi bersasar yang mahu dilakukan kerajaan itu adalah tidak mudah."Terdapat pasukan yang sedang memperhalusi mekanisme subsidi bersasar. Namun, terdapat cadangan yang kita tidak setuju terutamanya berkaitan keberkesanan implementasi yang dilihat rumit."Subsidi diesel sangat sukar.Kadang-kala pemamndu boleh memindahkannya dari kenderaan kecil kepada kenderaan besar.Segalanya perlu diperhalusi. Kita sedang memperhalusinya. Saya ingin memberi komitmen berkaitan hal ini. Saya mahukan ia dilakukan secepat mungkin", katanya lagi.Tambah Anwar lagi, kerajaan sedang berusaha ke arah itu dengan meneliti beberapa cadangan bagi memastikan pelaksanaan subsidi bersasar terbabit bersifat efektif.Sementara itu beliau turut memaklumkan kerosakan yang berlaku di kawasan penjaja tersebut akan segera dibaik pulih."Ada beberapa kawasan perlukan pembersihan akibat dinaiki air parit dan kita akan baiki bumbung segera tahun ini", katanya demikian kepada media selepas melawat Pusat Penjaja MADANI, di Jalan Tunku Abdul Rahman di ibu negara.


Teknologi A.I: Malaysia perlu perkasa tenaga mahir dan sistem

LONDON, 12 Jun-Beberapa langkah sedang dikenal pasti bagi memperluas dan mempromosi teknologi kecerdasan buatan (AI) di negara ini.Antara perkara yang perlu diberi perhatian adalah hal berkaitan tenaga berkemahiran dan pembangunan sistem.Menurut Menteri Komunikasi dan Digital, Fahmi Fadzil, teknologi AI pesat membangun dan diguna pakai secara meluas di seluruh dunia.Tambahnya, bagi mengelak daripada ketinggalan, Malaysia wajar turut serta.Bagaimanapun, beberapa perkara perlu diberi perhatian bagi meningkat dan memperluas penggunannya."Antara yang perlu diberi perhatian oleh Malaysia ialah perkara berkaitan modal, kewangan, peralatan, pembangunan infrastruktur dan institusi bersesuaian."Ia penting demi pertumbuhan ekonomi dan inovasi digital mampan, selain penerokaan teknologi baharu", katanya selepas melawat gerai pameran Minggu Teknologi London di sini.

Artikel berkaitan:Kuasa A.I untuk kebaikan meski ada keburukan

(Menteri Komunikasi dan Digital, Fahmi Fadzil)


Elaun sara hidup pelajar tajaan JPA dinaikkan

(Datuk Seri Anwar ketika menyampaikan amanat kepada para pelajar Tajaan JPA diInstitusi Pengajian Tinggi pada Progran Bicara Siswa Cakna Madani/BERNAMA)

KUALA LUMPUR, 13 Jun- Kerajaan bersetuju menaikkan kadar Elaun Sara Hidup (ESH) pelajar tajaan Jabatan Perkhidmatan Awam (JPA) bagi peringkat persediaan hingga Ijazah Lanjutan di dalam dan luar negara, kata Perdana Menteri Datuk Seri Anwar Ibrahim.Datuk Seri Anwar berkata kenaikan elaun itu melibatkan kenaikan 15% kadar ESH bagi pelajar tajaan JPA di luar negara, kecuali pelajar Ijazah Pertama di United Kingdom (UK) yang telah dinaikkan pada 7 November tahun lepas. Selain itu ia melibatkan kenaikan RM100 kadar ESH sebulan bagi pelajar tajaan JPA di dalam negara mengikut peringkat pengajian."Kenaikan kadar ESH ini melibatkan pertambahan implikasi kewangan dengan anggaran sebanyak RM52.03 juta bagi tempoh enam bulan mulai Julai 2023 yang akan memanfaatkan 43,595 orang pelajar."Kenaikan kadar ESH ini merupakan salah satu usaha kerajaan menangani kenaikan kos sara hidup yang tinggi khususnya pelajar-pelajar B40 yang tinggal di bandar-bandar besar," menurut kenyataan itu.Inisiatif semakan semula kadar ESH ini akan membolehkan pelajar-pelajar tajaan kerajaan memberi fokus kepada pencapaian kecemerlangan akademik tanpa memikirkan bebanan kewangan pengajian, di samping memastikan penawaran penajaan kerajaan kekal releven dan berprestij.

(Datuk Seri Anwar (tengah) bergambar kenangan bersama para pelajar tajaan JPA di Institusi Pengajian Tinggi pada Progran Bicara Siswa Cakna Madani/BERNAMA)


Malaysia sasar pelaburan ekonomi digital capai RM130 bilion menjelang 2025

LONDON, 12 Jun - Minggu Teknologi London yang menghimpunkan pemain industri digital dunia membuka tirai.Tidak terlepas penglibatan Malaysia menerusi Perbadanan Ekonomi Digital Malaysia (MDEC) dengan diketuai Menteri Komunikasi dan Digital, Fahmi Fadzil.Minggu Teknologi London yang berlangsung di Queen Elizabeth Two Centre dirasmikan Perdana Menteri Britain, Rishi Sunak.Lebih 30,000 pengunjung dan pemain industri digital disasar hadir termasuk syarikat pemula dan pelabur.Peluang dimanfaat negara selari inisiatif Malaysia Digital.Penglibatan Malaysia dalam Minggu Teknologi London kali ini meneruskan kesinambungan daripada penyertaan pada edisi penganjuran tahun lepas.Nilai pelaburan digital mencecah berbilion ringgit dijangka diraih menerusi penglibatan dalam sektor tumpuan inisiatif Malaysia Digital.Beberapa peluang baharu dijangka diraih menerusi pemeteraian Memorandum Persefahaman (MoU) antara MDEC dengan UK-ASEAN Business Council dan International Data Center Authority yang bekerjasama dengan Commonwealth Enterprise and Investment Council.Turut jadi perhatian, pengumuman pelaburan daripada 10 syarikat United Kingdom."Yang bagus bagi Malaysia yang kita lihat sekarang ini, banyak pelaburan yang masuk bersifat pusat proses data atau bidang perkhidmatan. Ini memberi kita satu peluang untuk jadikan Malaysia hub pusat proses data atau perkhidmatan," kata Fahmi, di sini.

Dalam festival digital ini, Fahmi turut  mengadakan sesi meja bulat bersama tokoh  dan eksekutif perniagaan.  Beliau juga dijadual menyampaikan ucaptama selain menjadi ahli panel forum.Selaras kedudukan sebagai hub pelaburan teknologi digital strategik Malaysia menyasarkan sektor pelaburan ekonomi digitalnya mencapai RM130 bilion menjelang 2025.Laporan disediakan Yunus Mohd Nor.


Pembinaan rumah penjawat awam, fokus kerajaan tahun hadapan

SHAH ALAM, 12 Jun- Pembinaan rumah penjawat awam baharu dan membaiki rumah rosak, akan menjadi fokus kerajaan tahun hadapan.Jelas Perdana Menteri, Datuk Seri Anwar Ibrahim pelaksanaannya akan dimulakan selepas isu tandas dan kemudahan asas di sekolah selesai."Saya fikir lebih baik daripada membazir hal-hal yang lain, sebab itu saya kata, kita tegaskan hasil pun bertambah...dan hasil ini digunakan terutama untuk membela rakyat miskin. "Baiki sekolah anak-anak kita, klinik-klinik desa, perubatan supaya keluarga kita, ibu bapa kita diberi layanan setimpal yang baik...ini termasuk perumahan penjawat awam," katanya.

Beliau berkata demikian dalam ucapan bersempena Majlis Amanat Khas Perdana Menteri, di sini hari ini.Turut hadir Ketua Setiausaha Negara, Tan Sri Mohd Zuki Ali; Ketua Pengarah Perkhidmatan Awam, Datuk Dr Zulkapli Mohamed dan Menteri Besar Selangor, Datuk Seri Amirudin Shari.


Perjanjian sempadan maritim Malaysia-Indonesia dijelaskan di Parlimen

(Datuk Seri Anwar berkata segala pertanyaan berkait hal itu akan dijawab semasa sesi PMQ dalam persidangan Dewan Rakyat esok)

PUTRAJAYA, 12 Jun- Isu berbangkit berhubung perjanjian sempadan maritim Malaysia-Indonesia yang ditandatangani beberapa hari lalu akan dijelaskan di Parlimen. Perdana Menteri, Datuk Seri Anwar Ibrahim berkata segala pertanyaan berkait hal itu akan dijawab semasa sesi Pertanyaan Perdana Menteri (PMQ) dalam persidangan Dewan Rakyat esok."Saya akan jawab di Parlimen dan biar mereka ada di situ untuk hujah esok saya ingat, esok PMQ. Saya harap mereka hadir," kata Anwar dalam sidang media selepas mempengerusikan mesyuarat Majlis Tindakan Ekonomi Negara (MTEN) di sini.Terdahulu, wujud dakwaan Perdana Menteri mengabaikan nasihat pakar maritim agar perjanjian itu tidak ditandatangani kerana membabitkan soal kedaulatan negara.Perjanjian itu ditandatangani ketika lawatan kerja dua hari Presiden Indonesia, Joko Widodo yang menyaksikan pertukaran enam instrumen dua hala yang ditandatangani kedua-dua negara di Kompleks Seri Perdana, di sini.

(Datuk Seri Anwar (kiri) ketika sidang media selepas mempengerusikan mesyuarat MTEN)


(Datuk Sri Fadillah semasa menghadiri sesi santai bersama pengusaha tanaman koko bersempena Program Trek Komoditi 2023 (Zon Utara Semenanjung))

KODIANG, 12 Jun- Kementerian Perladangan dan Komoditi menerusi Lembaga Koko Malaysia (LKM) merancang untuk membantu petani membuka kira-kira 200 hektar kawasan tanaman koko baharu di seluruh negara, tahun ini.Timbalan Perdana Menteri, Datuk Sri Fadillah Yusof berkata daripada jumlah itu, 80 hektar akan dibuka di Semenanjung, 110 hektar di Sabah dan 10 hektar di Sarawak.Beliau yang juga Menteri Perladangan dan Komoditi berkata pada masa ini, jumlah keluasan tanaman koko negara adalah seluas 5,985 hektar meliputi 3,444 hektar di Sabah, 1,454 hektar di Sarawak dan 1,087 hektar di Semenanjung."Kementerian melalui Lembaga Koko Malaysia (LKM) terus komited dalam melaksanakan program bagi merancakkan pengeluaran biji koko."Antaranya mempertingkat keluasan penanaman bagi menjamin kelangsungan sektor koko negara." kata Fadillah semasa menghadiri sesi santai bersama pengusaha tanaman koko bersempena Program Trek Komoditi 2023 (Zon Utara Semenanjung) di sini. Sesi tersebut berlangsung di kediaman salah seorang pekebun kecil koko, Zulkifli Romli di Kampung Kubang Menerong di sini.Zulkifli telah mengusahakan tanaman koko sejak tahun 2015 menerusi program pembangunan koko LKM.Bersempena lawatan itu, Fadillah turut melawat tapak pemprosesan biji koko termasuk kotak pemeraman biji koko basah dan pelantar pengering.Di Kedah, terdapat 14 pekebun koko melibatkan kawasan seluas 4.38 hektar di daerah Kubang Pasu dan Padang Terap.

(Datuk Sri Fadillah berkata 200 hektar kawasan tanaman koko baharu dibuka)


EUDR dilihat diskriminasi sekat perniagaan dan industri sawit negara

BALING, 11 Jun - Pelaksanaan Peraturan Produk Bebas Penebangan Hutan Kesatuan Eropah (EUDR) dan beberapa peraturan lain yang diperkenal Eropah dilihat satu bentuk diskriminasi yang bertujuan menyekat perniagaan dan industri sawit negara. Timbalan Perdana Menteri, Datuk Sri Fadillah Yusof berkata, peraturan tersebut selain Perjanjian Hijau Eropah merupakan cadangan untuk menyekat kemasukan produk negara ini yang lebih produktif, progresif dan kompetitif berbanding produk yang dihasilkan di Eropah. "Misal kata minyak sawit, berbanding minyak sawit dengan soya, dia perlukan tanah yang lebih besar untuk menghasilkan minyak dan dia terpaksa buang, tanam semula. Kelapa sawit kita tanam hari ni berlanjutan hingga 25 tahun. Makna kos kita lebih rendah. Jadi untuk tingkatkan mereka bersaing, dia perkenalkan banyak perkara yang bagi kita boleh menyebabkan kos perniagaan yang lebih mahal," kata Fadillah, di sini.

(Fadillah yang juga Menteri Perladangan dan Komoditi bercakap kepada pemberitaselepas menghadiri program Sembang Getah Warung bersama lebih 150 pekebun kecil getah di Kampung Charok Gorok, di sini)

Beliau berkata pihaknya telah mengadakan perbincangan bersama rakan sejawatnya dari Indonesia mengenai amalan diskriminasi itu yang turut memberi kesan kepada industri sawit di negara tersebut. Baru-baru ini, Fadillah dan Menteri Koordinator Hal Ehwal Ekonomi (KOMENKO) Indonesia Dr Airlangga Hartarto telah menyertai misi bersama ke Kesatuan Eropah untuk melindungi kepentingan sektor minyak sawit kedua-dua negara. Misi itu adalah bawah Majlis Negara-Negara Pengeluar Minyak Sawit (CPOPC). Sebelum ini, Presiden Indonesia Joko Widodo semasa mengadakan lawatan kerja ke Malaysia baru-baru ini dilaporkan turut mahu kolaborasi lebih erat di antara kedua-dua negara dalam menentang diskriminasi terhadap minyak sawit.


Malaysia pacu pelaburan digital di London - MDEC

LONDON, 11 Jun - Pelaburan digital langsung asing (FDI) berbilion ringgit dijangka disumbang menerusi penyertaan dalam Minggu Teknologi London yang menghimpunkan pemain industri digital dunia.Misi Perbadanan Ekonomi Digital Malaysia (MDEC) itu diketuai Menteri Komunikasi dan Digital, Fahmi Fadzil.Ketua Pegawai Eksekutif MDEC, Mahadhir Aziz berkata penyertaa Malaysia dilihat selari inisiatif strategik nasional iaitu Malaysia Digital.   Selain Malaysia, Minggu Teknologi London turut disertai pelbagai syarikat digital terkemuka dan beberapa pemimpin dunia.Antara intipati penting misi ialah pemeteraian beberapa memorandum persefahaman (MoU) dengan pemain industri digital antarabangsa.

"Kita dapat buka mata dunia kepada produk dan keluaran Malaysia untuk diambil dan diimport dari negara-negara di sini dibawa dan memperdagangkan perkhidmatan yang dibawa seperti ekonomi digital islam dan juga yang lebih khusus seperti kesihatan iaitu teknologi kesihatan, bandar pintar dan pertanian," Kata Mahadzir.Tambah Mahadzir, usaha mempererat hubungan dengan pemegang taruh dan pihak berkepentingan ekonomi digital dunia khususnya syarikat berpengkalan di United Kingdom turut menjadi tumpuan.Beliau berkata, penglibatan berterusan dengan beberapa syarikat digital negara itu menjadi antara penyumbang utama kepada ekonomi digital Malaysia yang disasar mencapai RM130 bilion menjelang 2025.